ޗަރޓަރޑް ޕްރޮފެޝަނަލް އެކައުންޓެންޓުން ތަމްރީންކުރުމަށް ސްކޮލަރޝިޕް ސްކީމެއް ޗަރޓަރޑް ޕްރޮފެޝަނަލް އެކައުންޓެންޓުން ތަމްރީންކުރުމަށް ސްކޮލަރޝިޕް ސްކީމެއް\nޗަރޓަރޑް ޕްރޮފެޝަނަލް އެކައުންޓެންޓުން ތަމްރީންކުރުމަށް ސްކޮލަރޝިޕް ސްކީމެއް\nނޫސްވެރިންނާއި އެކު ބޭއްވި ބައްދަލުވުމެއްގައި ހަޔަރ އެޑިއުކޭޝަން މިނިސްޓަރ ޑރ. އިބްރާހީމް ހަސަންގެ ވާހަކަފުޅުދެއްކެވުން / ފޮޓޯ - ހަޔަރ އެޑިއުކޭޝަން މިނިސްޓްރީ\nދިވެހިރާއްޖޭގައި ޗަރޓަރޑް ޕްރޮފެޝަނަލް އެކައުންޓެންޓުން ތަމްރީން ކުރުމަށް ހަޔަރ އެޑިއުކޭޝަން މިނިސްޓްރީން ސްކޮލަރޝިޕް ސްކީމެއް ހުޅުވާލައިފިއެވެ.\nމި ކޯހުގައި ޖުމްލަ2ދާއިރާއަކުން މީހުން ތަމްރީން ކުރެވޭނެއެވެ. އެއީ އެސޯސިއޭޝަން އޮފް ޗަރޓަރޑް ސެޓިފައިޑް އެކައުންޓެންޓްސް (އޭ.ސީ.ސީ.އޭ) އާއި ޗަރޓަރޑް އިންސްޓިޓިއުޓް އޮފް މެނޭޖްމަންޓް އެކައުންޓެންޓްސް (ސީ.އައި.އެމް.އޭ)އެވެ. އެގޮތުން މި ދެދާއިރާއިން މީހުން ބިނާކުރުމަށް 150 ސްކޮލަރޝިޕްގެ ފުރުސަތު ވަނީ ހުޅުވާލާފައެވެ.\nމިކަމާ ގުޅޭގޮތުން ނޫސްވެރިންނަށް މަޢުލޫމާތު ދެއްވަމުން ހަޔަރ އެޑިއުކޭޝަން މިނިސްޓަރ ޑރ. އިބްރާހީމް ހަސަން ވިދާޅުވީ މިސްކޮލަރޝިޕްތަކުގައި ކިޔަވާ ދަރިވަރުންނަށް ކިޔެވުމުގެ ހުރިހާ ޚަރަދެއް އެ މިނިސްޓްރީން ކުރާ ގޮތަށް ހަމަޖައްސާފައިވާ ކަމަށެވެ. އޭގެ ތެރޭގައި ރަޖިސްޓްރީ ކުރުމުގެ ފީ، އެނުއަލް ސަބްސްކްރިޕްޝަން ފީ، އެގްޒާމް ފީ، ބުކް އެލަވަންސް އަދި އެގްޒެމްޝަން ލިބޭ ފަރާތްތަކަށް އެގްޒެމްޝަން ފީ ވެސް ދޭގޮތަށް ހަމަޖެހިފައިވާ ކަމަށް މިނިސްޓަރ ވިދާޅުވިއެވެ. އޭގެ އިތުރުން އަމިއްލައަށް ކިޔަވާ ފަރާތްތަކަށް ޓިއުޝަން ފީއާއި ނުލާ ދެން ހުރި ހުރިހާ ޚަރަދުތަކެއްވެސް ލިބޭނެއެވެ. މިސްކޮލަރޝިޕްގެ 50 ފުރުސަތު ޚާއްސަކޮށްފައިވަނީ ޕަބްލިކް ސެކްޓަރއަށް ކަމަށާއި ބާކީ 100 ފުރުސަތު ހުޅުވާލެވިފައި ވަނީ ޕްރައިވެޓް ސެކްޓަރއަށް ކަމަށްވެސް މިނިސްޓަރގެ ވާހަކަފުޅުގައި ވަނީ ފާހަގަކުރައްވާފައެވެ.\n" މި ފުރުސަތުތަކަށް ކުރިމަތިލުމުގައި އަޅުގަނޑުމެން މި އިސްކަންދެނީ ޗަރޓަރޑް ޕްރޮފެޝަނަލް އެކައުންޓެންޓުން ތަމްރީނުކުރާތީ، ފުރަތަމަ ޑިގްރީއާއި މާސްޓަރސް ޑިގްރީ ހާސިލްކޮށްފައިވާ ފަރާތްތަކަށް އަމާޒުކޮށްގެން މި ސްކީމް އަޅުގަނޑުމެން މި ހުޅަވާލަނީ. މީގެ ތެރޭގައި އޭސީސީއޭ ސްކިލްސް ލެވަލް، އޭސީސީއޭ ޕްރޮފެޝަނަލް ލެވަލް، މެނޭޖްމަންޓް ލެވަލް އަދި ސެޓްފިކެޓް ލެވަލްއަށް ކުރިމަތިލައިގެން ޗަރޓަރޑް އެކައުންޓެންޓުންނަށް ވުމުގެ ފުރުސަތު ފަހިވެގެންދާނެ." ހަޔަރ އެޑިއުކޭޝަން މިނިސްޓަރ ޑރ. އިބްރާހީމް ހަސަން ވިދާޅުވިއެވެ.\nމީގެ އިތުރުން އިންސްޓިޓިއުޓް އޮފް ޗަރޓަރޑް އެކައުންޓެންޓްސް އޮފް މޯލްޑިވްސްގެ ފަރާތުން ލިބިގެންދިޔަ އެހީތެރިކަމާއި އެއްބާރުލުން މިނިސްޓަރވަނީ ފާހަގަކުރައްވާފައެވެ. އަދި މި ސްކޮލަރޝިޕް ތަކުގެ ސަބަބުން މި ދާއިރާއަށް މީހުން ބިނާކުރުމުގެ ރޮނގުން ހުރި ގޮންޖެހުންތަކަށް ލިބިގެންދާނެ ވަރަށް ބޮޑު ހައްލެއްގެ ގޮތުގައި ވެސް މިނިސްޓަރ ވަނީ ވިދާޅުވެފައެވެ.\nމި ކޯހުގެ ޝަރުތުތަކުގެ ތެރޭގައި ސްކިލްސް ލެވެލް ނުވަތަ ޕްރޮފެޝަނަލް ލެވެލްއަށް ވަނުމުގެ ޝަރުތު ފުރިހަމަވުމާއި، މެނޭޖްމަންޓް ނުވަތަ ސްޓްރެޓެޖިކް ލެވެލްއަށް ވަނުމުގެ ޝަރުތު ފުރިހަމަވުން ހިމެނެއެވެ.\nމި ސްކޮލަރޝިޕްގެ ދަށުން ހޮވޭ ފަރާތްތަކުން، ހޮވޭ ތާރީޚުން ފެށިގެން3މަސް ދުވަސް ތެރޭގައި ކިޔެވުން ފަށަންޖެހޭނެ ކަމަށާއި ނުފަށައިފިނަމަ ސްކޮލަރޝިޕް ކެންސަލްވާނެ ކަމަށް އެ މިނިސްޓްރީންވަނީ ހާމަކުރައްވާފައެވެ. އަދި އެ މުއްދަތުގެ ތެރޭގައި ޕްލޭސްމަންޓް ހޯދުމަށްޓަކައި އެކަށީގެންވާ މަސައްކަތެއް ނުކުރާނަމަ، ސްކޮލަރޝިޕް އަމިއްލައަށް ދޫކޮށްލިކަމަށް ބެލެވޭނެއެވެ. އަދި މި ސްކޮލަރޝިޕަށް ހޮވޭ ފަރާތްތަކުން ބައިވެރިވާ ޕްރޮގްރާމް ފުރިހަމަކުރުމަށް އެންމެ ގިނަވެގެން2އަހަރު ދުވަހުގެ މުއްދަތެއް ވަނީ ހުޅުވާލާފައެވެ. ހަމައެއާއެކު ސްޓޫޑެންޓް ލޯން ސްކީމަށް ނުވަތަ އެހެން ސްކޮލަރޝިޕަކަށް ހޮވިފައިވާ ފަރާތެއްނަމަ މިސްކޮލަރޝިޕްގެ ފުރުސަތަށް ނޮމިނޭޓް ނުކުރެވޭނެއެވެ.\nކޯސް ފުރިހަމަނުކުރާ ފަރާތްތަކުން، ކޯހަށް ކޮށްފައިވާ ޚަރަދު މިނިސްޓްރީން ކަނޑައަޅާ ގޮތެއްގެ މަތިން މިނިސްޓްރީއަށް އަނބުރާ ދައްކަންޖެހޭނެއެވެ. އަދި ކޯހަށް ނޮމިނޭޓްވެއްޖެކަން އެ މިނިސްޓްރީން އަންގާފަހުން ކޯސް ދޫކޮށްލައިފިނަމަ، "މަތީ ތަޢުލީމާއި ތަމްރީނު ހާސިލުކުރުމަށް ލިބޭ ފުރުޞަތުގެ ބޭނުން ނުހިފައި ދޫކޮށްލާ ފަރާތްތަކާއި ޚިދުމަތް ނުކުރާ ފަރާތްތަކާމެދު ޢަމަލުކުރާނެ ގޮތުގެ އުޞޫލު" ގައިވާ ގޮތުގެ މަތިން ފިޔަވަޅު އެޅޭނެއެވެ.


Anna hafthaa gai bank thah hulhuvaanee hoama, buraasfathi dhuvahu | Mihaaru\nމޯލްޑިވްސް މަނިޓަރީ އޮތޯރިޓީ (އެމްއެމްއޭ)-- ފޮޓޯ: މިހާރު\nކޮވިޑް-19: އަންނަ ހަފުތާގައި ބޭންކުތައް ހުޅުވާނީ ހޯމަ، ބުރާސްފަތި ދުވަހު\n26 މާޗް 2020 - 12:362comments\nކޮވިޑް-19 އާ ގުޅިގެން، ސަރުކާރުން އަޅަމުން އަންނަ ފިޔަވަޅުތަކުގެ ތެރެއިން، ސަރުކާރުގެ އޮފީސްތައް ހުޅުވުން އިތުރު އެއް ހަފުތާ އަށް ދިގު ދެންމުމުން މޯލްޑިވްސް މަނިޓަރީ އޮތޯރިޓީ (އެމްއެމްއޭ) އާއި ބޭންކުތައް އަންނަ ހަފުތާގައި ހުޅުވާނީ ހޯމަ އާއި ބުރާސްފަތި ދުވަހު ކަމަަށް އެމްއެމްއޭ އިން މިއަދު ބުނެފި އެވެ.\nކޮވިޑް-19 ފެތުރުން ކޮންޓްރޯލް ކުރުމަށް ކުރެވޭނެ އެންމެ މުހިންމު އެއް ކަމަކީ ގިނަ ބަޔަކު އެއް ތަނަކަށް އެއްވުން މަދުކުރުން ކަމަށް ވާއިރު، އެމްއެމްއޭ އާއި ބޭންކުތައް ވެސް މި ހަފުތާގެ އިތުރުން އަންނަ ހަފުތާގައި ވެސް ބަންދުކުރަނީ އެ ކަމަށް އެއްބާރުލުން ދިނުމަށެވެ.\nމަރުކަޒީ ބޭންކުން މިއަދު ނެރުނު ބަޔާނެއްގައި ވާ ގޮތުން، އަންނަ ހަފުތާގެ ހޯމަ އާއި ބުރާސްފަތި ދުވަހު އެ ތަނުންނާއި ބޭންކުތަކުން ޚިދުމަތް ދޭނީ ހެނދުނު 9:30 ން 11:30 އަށެވެ. އެމްއެމްއޭ އަށް އެ ދެ ދުވަހު ވަކިލާރި ބަލައިގަނެ، ދޫކުރުމުގެ ޚިދުމަތްތައް ދޭނީ ހެނދުނު 9:30 އިން 11:00 އަށެވެ. އަދި ޖެމްސް ބޭނުން ނުކުރާ އިދާރާތަކާއި އާންމުން އެމްއެމްއޭ އަށް ފޮނުވާ ސިޓީ އާއި އެހެނިހެން ތަކެތި ބަލައިގަންނާނީ އީމެއިލް މެދުވެރިކޮށެވެ. އެމްއެމްއޭ އަށް ލިޔެކިޔުންތައް ފޮނުވުމަށް ހަމަޖެހިފައިވާ މެއިލް އަކީ inward.docs@mma.gov.mv އެވެ.\nކޮވިޑް ބަލިން ރާއްޖޭގެ ރައްޔިތުން ސަލާމަތް ކުރުމަށްޓަކައި ސަރުކާރުން ވަނީ ވަރުގަދަ ފިޔަވަޅުތަކެއް މިހާރު އަޅައިފަ އެވެ.\nޚާއްސަކޮށް ކޮވިޑް ބަލި ފެތުރުން ކޮންޓްރޯލް ކުރުމަށްޓަކައި ގިނަ ފިޔަވަޅުތަކެއް ސަރުކާރުން ވަނީ އަޅައިފަ އެވެ. އޭގެ ތެރޭގައި ސްކޫލްތަކާއި ކިޔަވައިދޭ އެހެނިގެން ތަންތަނާއި ސަރުކާރުގެ އޮފީސްތައް ބަންދު ކުރުމާއި ރިސޯޓުތަކަށް މީހުން އަރައި ފޭބުމާއި ގެސްޓް ހައުސްތަކަށް މީހުން ގެނައުން މަނާކުރުން ހިމެނެ އެވެ. މީގެ އިތުރުން މާދަމާ އިން ފެށިގެން އޮން އެރައިވަލް ވިސާގައި އަންނަ އެއްވެސް ބަޔަކަށް ރާއްޖެ އެތެރެ ނުވެވޭނެ ކަމަށް ރައީސް އިބްރާހިމް މުހައްމަދު ސޯލިހު އިއްޔެ ވިދާޅުވި އެވެ.


Covid-19: Malaysia in Singapore border bandhu koffi | Mihaaru\nމެލޭޝިއާގެ ދެކުނުގެ ޖޯހަރު ސްޓޭޓުން ސިންގަޕޫރަށް ވަންނަ ވެހިކަލްތައް ކިޔޫ ހަދާފައި. --ފޮޓޯ:އޭއެފްޕީ\nކޮވިޑް-19: މެލޭޝިއާ އިން ސިންގަޕޫރު ބޯޑަރު ބަންދުކޮށްފި\n18 މާޗް 2020 - 16:29\nކުއާލަ ލަމްޕޫރު (މާޗް 18) - މެލޭޝިއާ އިން ސިންގަޕޫރުގެ ބޯޑަރު މިއަދު ބަންދުކޮށްފި އެވެ.\nސިންގަޕޫރުގެ ބޯޑަރު 14 ދުވަހުގެ މުއްދަތަށް ބަންދުކޮށްފައި މި ވަނީ ރޭ 12 އިން ފެށިގެން މެލޭޝިއާ ލޮކްޑައުން ކުރުމާ ގުޅިގެންނެވެ. މެލޭޝިއާގެ ބޮޑު ވަޒީރު މުހްޔިއްދީން ޔާސީން ވިދާޅުވީ "މޫވްމަންޓް ކޮންޓްރޯލް އޯޑާ" މި މަހުގެ 31 ގެ ނިޔަލަށް ދެމި އޮންނާނެ ކަމަށެވެ.\nމެލޭޝިއާ ބަންދުކޮށްފައި އޮންނަ މުއްދަތުގައި އަސާސީ ތަކެތި ވިއްކާ ތަންތަން ފިޔަވައި ހުރިހާ ވިޔަފާރިތަކެއް ވެސް ބަންދުވާނެ އެވެ.\nބޭރު ގައުމުތަކުގައި އުޅެފައި އަންނަ މެލޭޝިއާގެ އެންމެންގެ ހެލްތު ޗެކް ހަދައި 14 ދުވަހުގެ މުއްދަތަށް ކަރަންޓީން ކުރާނެ ކަމަށް ވެސް ބޮޑުވަޒީރު ވިދާޅުވި އެވެ. ޓޫރިސްޓުން އެތެރެވުމުގައި ވެސް މެލޭޝިއާ އިން ވަނީ ހަރުކަށިކޮށްފަ އެވެ. މެލޭޝިއާ މީހުން މިދުވަސްވަރު ގައުމުން ބޭރަށް ދިއުން ވަނީ މަނާކޮށްފަ އެވެ.\nމެލޭޝިއާގައި ކޮވިޑް-19 ހަލުވިކަމާ އެކު ފެތުރެން ފެށީ ފެބްރުއަރީ 27 އިން މާޗް 1 އަށް ސްރި ޕެޓަލިން މިސްކިތުގައި ބޭއްވި ބައްދަލުވުމަށް ދިޔަ މީހުންގެ ފަރާތުންނެވެ. އެ ބައްދަލުވުމުގައި 20،000 މީހުން ބައިވެރިވި އެވެ. އެންމެ ފަހުގެ ތަފާސްހިސާބުތައް ދައްކާ ގޮތުން މެލޭޝިއާ އިން މިހާތަނަށް ކޮވިޑް-19 ޖެހުނު 790 މީހުންގެ ތެރޭން 514 މީހުންނަކީ މިސްކިތަށް ދިޔަ މީހުންނެވެ.\nސިންގަޕޫރުން ކޮވިޑް-19 ވަނީ 266 މީހުންނަށް ޖެހިފަ އެވެ.\nއިތުރު ލިޔުންތައް ސިންގަޕޫރު މެލޭޝިއާ


Dheenaa dhekolhu harakaaiythakah fund eba kurey, bayaaneh nerumakun nufudhey: Jameel | Mihaaru\nޖަމީލް: އެމްޑީއެން އިން ނެރުނު ރިޕޯޓުގައިވާ ވާހަކަތަކާ މެދު ފިޔަވަޅު ނާޅައި ލަސްވަމުންދާތީ ކަންބޮޑުވުންފާޅުކުރެއްވި. -- މިހާރު ފޮޓޯ/ ނިޝާން އަލީ\nދީނާ ދެކޮޅު ހަރާކާތްތަކަށް ފަންޑު އެބަކުރޭ، ބަޔާނެއް ނެރުމަކުން ނުފެދޭ: ޖަމީލް\n06 އޮކްޓޯބަރ 2019 - 12:34 19 comments\nއިސްލާމްދީނާއި މާތް ރަސޫލާ އަށް ފުރައްސާރަކޮށްފައި ހުރި ވާހަކަތަކާ އެކު އެމްޑީއޭ އިން އިން ނެރުނު ރިޕޯޓާ މެދު ހިތްހަމަނުޖެހުން ފާޅުކުރައްވައި ޖަމީލް ޗެނަލް 13 ގައި ވިދާޅުވީ އެ ރިޕޯޓާ ހެދި ސަރުކާރަށް ކުރިމަތިވާ ޕްރެޝަރުތަކުގެ ދިފާއުގައި މިނިސްޓަރަކު ނޫސް ބަޔާނެއް ނެރުއްވުމަކުން ނުވަތަ ތަހުގީގު ކުރިއަށް އެބަގެންދަމޭ ވިދާޅުވެ ނިންމާލުމަށް ވުރެން މައްސަލަ ސީރިއަސް ކަމަށެވެ.\n"އަޅުގަނޑަށް ހަމަ ކެރިގެން ބުނަން ކެރޭ، މިދެންނެވި ރިޕޯޓާއި ދެން ހުރި ކަންކަމަކީ މަޑުމަޑުން ރައްޔިތުން ކަމަކަށް ހޭނުވަން، ނުވަތަ ސްކޫލްތަކުގެ ދަރިވަރުންގެ ވިސްނުން އެހެން ދިމާލަކަށް ބަދަލުކޮށްލަން ބަޔަކު ހަމަ ފަންޑްކޮށްގެން ކުރާ މަސައްކަތްތަކެކޭ،" ޖަމީލް ވިދާޅުވި އެވެ.\nއެމަނިކުފާނުގެ ވާހަކަ އަށް ބާރު ދެއްވަން ވިދާޅުވީ ސްކޫލްތަކުގެ މަންޖަހު ދިރާސާކުރުމުގެ މަސައްކަތް ވެސް ގެންދަނީ ކަންބޮޑުވުން އުފެދޭ ގޮތަށް ކަމަށެވެ. ބޭނުމަކީ އިސްލާމްދީނާ ދުރަށް ދަރިވަރުންގެ ވިސްނުން ގެންދިއުން ކަމަށް ވިދާޅުވެ ފާޑުވިދާޅުވި އެވެ.\nޕީޕީއެމުން ތުހުމަތުކޮށްފައިވާ ގޮތުގައި މަންހަޖު އިސްލާހު ކުރަން ހަވާލުކޮށްފައި ވަނީ އިނގިރޭސިވިލާތުގެ ބަޔަކާ އެވެ. އެކަމުގެ މައުލޫމާތު ސާފުކުރަން އެޑިއުކޭޝަން މިނިސްޓްރީގެ އެޕޮއިންޓްމެންޓަކަށް އެދުމުން މިހާތަނަށް ހަމަޖައްސައިދީފައި ނުވާ ކަމަށް ކުރީގެ ރައީސް އަބްދުﷲ ޔާމީން މިދިޔަ ބުރާސްފަތި ދުވަހު ކ. ދިއްފުށީގައި ވަނީ ވިދާޅުވެފަ އެވެ.\nއެމްޑީއެންގެ ރިޕޯޓުގެ ވެސް ބޭނުމަކީ، ޖަމީލް ސިފަކުރެއްވި ގޮތުގައި، ރާއްޖޭގެ ރައްޔިތުންގެ ވިސްނުން ވަކި ގޮތަކަށް ބަދަލުކުރަން މަސައްކަތް ކުރުމެވެ. އެއީ ގާނޫނުތަކާއި ގަވާއިދުތަކާ ޚިލާފުވެ ހިންގި ޓެރަރިޒަމްގެ އަމަލެއް ކަމަށް ވެސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި އެ ރިޕޯޓު ނެރުމަކީ ގާނޫނުތަކާއި ގަވާއިދުތަކާ ޚިލާފަށް ކުރި ކުށެކެވެ. އެއީ އަދަބު ލިބެން ޖެހޭ އަމަލަކަށް ވި ނަމަވެސް ސަރުކާރުން ފިޔަވަޅު އެޅުމުގައި ލަސްކަމަށް ވިދާޅުވި އެވެ.\nރާއްޖޭގެ ދީނަކީ އިސްލާމް ދީން ކަން ގާނޫނުއަސާސީގައި ކަނޑައަޅައި އެއާ ޚިލާފުވާ އެއްވެސް ގާނޫނެއް ގަވާއިދެއް ނުހެދުމުގެ އިތުރުން ރާއްޖޭގެ ރައްޔިތަކަށް ވެވޭނީ މުސްލިމަކަށް ކަން ވެސް ކަނޑައަޅާފައިވާ ކަން ފާހަގަކުރެއްވި އެވެ. މިގޮތާ މެދު ފުށުއަރާ އެއްވެސް ކަމެއް ހިނގާ ނަމަ، އެކަމަކަށް ފިޔަވަޅު އަޅަން ޖެހޭނެ ކަމަށް ވިދާޅުވި އެވެ.\nމި ސަރުކާރު ގެނައުމަށް މަސައްކަތް ކުރެއްވި ނަމަވެސް ރައްޔިތުންގެ މަޖިލީހުގެ އިންތިޚާބަށް ފަހު އިދިކޮޅު ޕީޕީއެމާ އެކު މަސައްކަތް ކުރައްވާ ޖަމީލް ވިދާޅުވީ ވަކި ސަރުކާރަކާ ދިމާލަށް އިނގިލި ދިއްކުރައްވަން ބޭނުންފުޅު ނުވާ ކަމަށެވެ. އެކަމަކު މި ސަރުކާރުން ވެސް ވެރިކަމާ ހަވާލުވީ ގާނޫނު ނެގެހެއްޓުމުގެ ވައުދާ އެކުގައި ކަމަށާއި ދީން ހިމާޔަތްކުރުމަކީ ވެރިއަކަށް ހުންނަވާ ބޭފުޅެއްގެ ވަރަށް ބޮޑު ޒިންމާއެއް ކަަމަށް ވިދާޅުވި އެވެ.\nއިސްލާމްދީން ހިމާޔަތްނުކޮށް، ބޭނުން ވަނީ ކޮން ބައެއްގެ ރުހުން ހޯދަންތޯ ޖަމީލް ސުވާލު ކުރެއްވި އެވެ.\n"ކޮން ބައެއްގެ ލޯބި ހޯދަންހޭ މި އުޅެނީ މިކަން [އިސްލާމްދީން ހިމާޔަތް] ނުކޮށް. ކޮން ބައެއްގެ މަސްލަހަތު ރައްކާތެރިކުރަންހޭ މި އުޅެނީ އަޅުގަނޑުމެން މިކަން ނުކޮށް. ކޮންބައެއްގެ އަޅާލުމާއި ކުލުނު ހޯދަންހޭ މިއުޅެނީ މިކަން ނުކޮށް،" ޖަމީލް ސުވާލު ކުރެއްވި އެވެ.\n"ޕްރިލިމިނަރީ އެސްސެމެންޓް އޮން ރެޑިކަލައިޒެޝަން އިން ދަ މޯލްޑިވްސް"ގެ ނަމުގައި އެމްޑީއެން އިން ނެރުނު ރިޕޯޓުގައި، އިސްލާމްދީނާ ދެކޮޅު ވާހަކަތަކެއް ލިޔެފައިވެ އެވެ.\nއެގޮތުން، ރާއްޖޭގެ ތައުލީމީ ނިޒާމުގައި ކިޔަވައިދޭ ފޮތްތަކުގައި ހަރުކަށި ވިސްނުމަށް ބާރުއަޅާ ވާހަކަ ހުރި ކަމަށް ބުނެ، ކީރިތި ގުރުއާނުގެ ނައްސުން އައިސްފައިވާ ބައެެއް ކަންތައްތަކާއި ހަދީސްތަކުގައިވާ ބައެއް ކަންކަން ރިޕޯޓުގައި ފާހަގަކޮށްފައިވެ އެވެ. ގުރުއާނުުގެ ނައްސުން އައިސްފައިވާ ކަންތައްތަކާ ދެކޮޅަށް ލިޔެފައިވާ އެއް ވާހަކަ އަކީ ރަސޫލާގެ އިސްރާ އާއި މިއުރާޖްގެ ދަތުރުފުޅަކީ ސައިންޓިފިކް ގޮތުން ގަބޫލު ނުކުރެވޭނެ ވާހަަކައެއް ކަމަށް ބުނެފައި ވުމެވެ.\nއިތުރު ލިޔުންތައް ދިވެހި ސަރުކާރު އިދިކޮޅު ފަރާތްތައް ޑރ. މުހައްމަދު ޖަމީލް އަހުމަދު ޑިމޮކްރަސީ


Kaafa Dhariah Jinsee Goanaa Kuri Meehaage Ithuru Massalathakeh Fenmathivi, Reporteh Nukurey! - Vaguthu\nހުރިހާ އަދަދެއް މައްޗަށް، ކޮންޓްރޯލް ކުރުން މަޖުބޫރު - 13 ގަޑިއިރު ކުރިން\nކާފަ ދަރިއަށް ޖިންސީ ގޯނާ ކުރި މީހާގެ އިތުރު މައްސަލަތަކެއް، ރިޕޯޓެއް ނުކުރޭ!\nޖިންސީ އަނިޔާތަކާ ދެކޮޅަށް އާންމުން ހޭލުންތެރިކުރުވަން ހަދާފައިވާ ޕޯސްޓަރެއް\nދެކުނުގެ ރަށެއްގައި ކާފަ ދަރިއަކަށް ޖިންސީ ގޯނާކޮށްގެން ހައްޔަރު ކުރި ޒިންމާދާރުވެރިޔާ އެހެން ބަޔަކަށް ޖިންސީ ގޯނާ ކުރި މައްސަލަތައް މީގެ ކުރިން ވެސް ފެންމަތިވެފައިވާކަން "ވަގުތަށް" އެނގިއްޖެއެވެ.\nއެމީހާ ދިރިއުޅޭ ރަށުން "ވަގުތަށް" މައުލޫމާތު ދިން ބައެއް މީހުން ކިޔައި ދިން ގޮތުގައި މީގެ ކުރިން ވެސް ކުޑަ ދެ އަންހެން ކުއްޖަކަށް ޒިންމާދާރުވެރިޔާގެ ފަރާތުން ޖިންސީ ގޯނާ އާއި ކުރިމަތިވި މައްސަލަތަކެއް ފެންމަތިވިއެވެ. އެކަމަކު، އެއްވެސް މައްސަލައެއް ކަމަބާހޭ ފަރާތަކަށް ހުށަހަޅާފައި ނުވާ ކަމަށްވެއެވެ.\nއޭގެތެރެއިން އެއް ކުއްޖަކީ ޖިންސީ ގޯނާގެ ތުހުމަތު ކުރެވޭ މީހާގެ ގާތް ރަހުމަތްތެރިއެއްގެ ދަރިފުޅު ކަމަށާއި އެ ކުއްޖާގެ ގައިގައި އުނދަގޫވާ ގޮތަށް އަތްލުމުން އެކަން އެކުއްޖާގެ މައިންބަފައިންގެ ސަމާލުކަމަށް އެ ކުޑަކުއްޖާ ގެނެސްފައިވާ ކަމަށް އެމީހާ ބުންޏެވެ. އަދި އިތުރު އެހެން ކުއްޖަކަށް ވެސް މިފަދަ ގޯނާތަކެއް އެ މީހާގެ ފަރާތުން ކުރިމަތިވިކަން އެ ރަށުން މައުލޫމާތު ދިން މީހުން ބުންޏެވެ.\n"އަނެއްހެން ވަރަށް އިހްތިރާމް ކުރާ މީހެއް އެ މީހާ އަކީ. މިބުނާ ކަންތައް ހިނގީ މިދިޔަ އަހަރު. އެއްވެސް މީހަކު ރިޕޯޓެއް ނުކުރޭ. ޕޮލިހަކަށް ވެސް ނޭނގޭނެ." މައުލޫމާތު ދިން މީހާ ބުންޏެވެ.\nއަމިއްލަ ކާފަ ދަރިއަށް ޖިންސީ ގޯނާ ކުރުމުގެ ތުހުމަތު ކުރެވިފައިވާ މީހާއަށް، އެ ރަށުގެ ރެސްޓޯރެންޓެއްގައި މަސައްކަތް ކުރި ބިދޭސީ ފިރިހެނަކަށް ޖިންސީ ގޯނާ ކުރިކަމުގެ ތުހުމަތުވެސް ކުރެވުނެވެ. މީގެ މަހެއްހާ ދުވަސް ކުރިން އެ މައްސަލަ ފެންމަތިވި އިރު، އެ ބިދޭސީ މީހާ އާއި ހަވާލާދީ "ވަގުތަށް" އެ ރަށު މީހަކު ކިޔާދިން ގޮތުގައި އޭނާގެ ޖިންސީ ގުނަވަނުގައި އަތްލާ އޭނާއަށް ޖިންސީ ގޯނާ ކުރަން މަސައްކަތް ކުރުމުން އޭނާ ވަނީ އެކަމާ ދެކޮޅަށް އަޑު އުފުލާފައެވެ.\nނަމަވެސް މި މައްސަލަ ވެސް ކަމާއި ބެހޭ އެއްވެސް ފަރާތަކަށް ރިޕޯޓެއް ނުކުރެއެވެ.\n"އަސްލު އެއްވެސް މީހަކަށް ނުކެރެނީ އޭނާ އަކީ ނަން މަޝްހޫރު މީހެއްވީމަ. މިއީ އަދި އެނގޭ ކަންތައް. ނޭނގޭ ކިތައް ކަމެއް ހުންނާނެ. އެ ބިދޭސީ މީހާ އަށް ވެސް ނުކެރޭ އެ ވާހަކަ ދައްކާކަށް. ވަރަށް ދެރަވަރު ކަމެއް މިއީ." އެ ރަށު މީހަކު ބުންޏެވެ.\nޖިންސީ ގޯނާގެ މައްސަލަތައް އަވަހަށް ރިޕޯޓް ނުކުރުމަކީ އިތުރު މީހުން ނުރައްކަލަށް ހުށަހެޅުމުގެ އިތުރުން، މައްސަލަތައް ބަލަން ވެސް ދިމާވާ ހުރަހެކެވެ.\nކާފަ ދަރިއަކާއި ބެހުނު ކައުންސިލް އިދާރާއެއްގެ ޒިންމާދާރު ވެރިޔަކު ހައްޔަރު ކުރީ ރޭގެ ވަގުތެއްގައެވެ.\nއޭނާ ހައްޔަރު ކުރީ އޭނާގެ 16 އަހަރުގެ ކާފަ ދަރިއަކަށް ޖިންސީ ގޯނާކޮށްގެންނެވެ.\nމާޗް 26, 2020 15:43\nޕީޕީއެމްގެ ބޮޑެއްވީމަ ކުރީ ސަރުކާރުން އޮއްބާލީ އެޣެ ކުރިން ހުސައިންމަނިކު ދޮންމަނިކުގެ ޅިޔަނެއްވީމަ އޭނަގެ ބާރުގެ އޮއްބާލީ\nމާޗް 26, 2020 16:05\nދެކުނު ރަށްތަކުގެ މީހުން އުޅޭ ގޮތެއް ދޯ؟؟؟\nމާޗް 26, 2020 17:07\nކިހާދެރަކަމެއް. އެހެން އުޅޭ މީހުނަށް ކޯވިޑު19 ޖައްސަބަލަ\nމާޗް 26, 2020 17:53\nރޮބޮޓް ތިބުނީ ތެދެއް ދެކުނުގެ ފިރިހެން ވެރިންނާ ބެހޭ ދިރާސާއެއް ކުރަން އެބަޖެހޭ!\nމާޗް 26, 2020 18:03\nމިމީހުން އުޅެނީ ކޯވިޑު 19 ހެދި މުޅި ދުނިޔެ ހަނާވާ އިރު ވެސް މިހުޝީ ކަންކަމުގަ، ހުރިޖިތާމައެއްގެ ބޮޑުކަމާ!\nމާޗް 27, 2020 02:47\nޜޯޅި ތި ބުނީ ތެދެއް. ޥ ދުވަސް ވެެއްޖެ މި މީހާ މި ކަމެއް ކުރާތާ.


Online Tuition – EdLife\nއެޑްލައިފް ވާޗުއަލް ކުލާސްރޫމަކީ ކޮބާ؟\nއެޑްލައިފް ވާޗުއަލް ކުލާސްރޫމަކީ ދުނިޔޭގެ އެންމެ ފަހުގެ ޓެކްނޮލޮޖީއާއި ގޮތްތައް ބޭނުންކޮށްގެން ވީޑިއޯ ކޮންފަރެންސިންގެ ނިޒާމަކުން ޓީޗަރާއި ދަރިވަރުން ގުޅުވާލަދޭ އުނގެނުމާއި، އުނގަންނައިދިނުމުގެ މާހައުލަކަށް ކިޔާ ނަމެކެވެ. މިކުލާސްރޫމް ފުރިހަމަވާނީ ތިރީގައިމިދަންނަވާ ތަކެތި ފުރިހަމަވުމުންނެވެ.\nއެޑްލައިފް ވާޗުއަލް ކުލާސްރޫމް ސެޓަޕް\nކޮމްޕިއުޓަރެއް/ލެޕްޓޮޕެއް/ޓެބްލެޓެއް/ ނުވަތަ އައިޕެޑެއް\nމައިކްރޮފޯން ހިމެނޭ ހެޑްސެޓެއް\nމި ކުލާސްރޫމް ތެރެއިންވެސް ދަރިވަރުންނަށް ޓީޗަރާއި ސުވާލުކޮށް އޮޅުންއަރާ ފިލާވަޅުތަކާއި ބެހޭގޮތުން އަނގަބަހުންނާއި، ލިޔުމުން މަޝްވަރާ ކުރެވޭނެއެވެ. އެކަކު އަނެކަކަށް ފެނި އަޑު އިވޭނެއެވެ.\nއާންމު ސުކޫލު ކުލާސްރޫމް ތަކާއި މިކުލާސްރޫމްގެ ތަފާތަކީ ކޮބާ؟\nއާންމު ސުކޫލް ކުލާސްރޫމްތަކާއި މިކުލާސްރޫމްގެ ތަފާތަކީ މިކުލާސްރޫމްގައި ކިޔަވައިދެވޭ ހުރިހާ ފިލާވަޅުތައް ދާނީ ވަގުތުން ވަގުތަށް ރިކޯޑްކުރެވެމުންނެވެ. މީގެ ސަބަބުން ދަރުވަރަށް ބޭނުން ކޮންމެ ވަގުތަކު ފިލާވަޅުތައް މުތާލިއާކުރުމުގެ ފުރުސަތު ފަހިވެގެން ދާނެއެވެ. މީގެ އިތުރުން ދަރިވަރުން ދުރުދުރުގައި ތިބުމުގެ ސަބަބުން ސަކަރާތް ޖުހެމާއި އެހެން ދަރިވަރުންގެ ފަރާތުން ކުރިމަތިވާ އުނދަގޫތަކުން ދަރިވަރުންނަށް ސަލާމަތްވެ ތިބެވޭނެއެވެ. އަމިއްލަ ގޭގައި އަރާމުކޮށް އިނގެ ބޭނުން ފެންވަރަކަށް ކިޔެވުމުގެ މަގުފަހިވެގެން ދާނެއެވެ. ދުނިޔޭގެ އެންމެ ފަހުގެ ޓެކްނޮލޮޖީ އާއި އުނގެނުމުގެ ގޮތްތައް ތަޖުރިބާކުރެވިގެން ދާނެއެވެ.\nއެޑްލައިފް ވާޗުއަލް ކުލާސްރޫމް ސެޓަޕް ހަދާނީ ކިހިނެއް؟ އަދި ކުލާހަށް ވަންނާނީ ކިހިނެތް؟\nއެޑްލައިފް ވާޗުއަލް ކުލާސްރޫމް ސެޓަޕަކީ ރެޑީމޭޑް އެއްޗެކެވެ. އެޑްލައިފް ޓިއުޝަން އަދި ޓްރެއިނިނގް އެންޑް ރިސާޗްގެ ވެބްސައިޓް (www.edlife.edu.mv/downloads) އިން ޑައުންލޯޑް ކުރެއްވުމަށްފަހު ކޮމްޕިއުޓަރ/ލެޕްޓޮޕަށް އިންސްޓޯލް ކޮށްލެއްވުމުން ސެޓަޕް ނިމުނީއެވެ. އެއަށްފަހު ދަރިވަރުގެ ޔޫޒާ އަދި ޕާސްވޯޑް ޖެހުމުން ކުލާހަށް ވަދެވޭނެއެވެ. އެޑްލައިފް ވާޗުއަލް ކުލާސްރޫމް ސެޓަޕަކީ އެޑްލައިފް އިން ވިއްކާ އެއްޗެކެވެ. އެހެންކަމުން ދަރުވަރުގެ ޔޫޒާނޭމް، ޕާސްވޯޑް، އަދި ހިލޭ އިންޓަނެޓަށްވަދެވޭ ޑޮންގްލް ލިބޭނީ ރެޖިސްޓްރޭޝަން ފީދެއްކުމުންނެވެ. އެހެން ނަމަވެސް ސެޓަޕް ހިލޭ ޑައުންލޯޑް ކޮށްލެވޭނެއެވެ.\nއެޑްލައިފް ވާޗުއަލް ކުލާސްރޫމްގައި ރަޖިސްޓްރީ ވާނީ ކިހިނެއް؟ އަދި ފައިސާ ދައްކާނީ ކިހިނެތް؟ ކޮން ވަގުތަކު؟\nއެޑްލައިފް ވާޗުއަލް ކުލާސްރޫމްގައި ރަޖިސްޓަރ ވުމަކީ ވަރަށް ފަސޭހަ ކަމެކެވެ. އެޑްލައިފް އެޕްލިކޭޝަން ފޯމް ފުރުއްވުމަށްފަހު -/1000 ރުފިޔާ ދެއްކުމުން ރެޖިސްޓަރ ވީއެވެ. އެޕްލިކޭޝަން ފޯމް އެޑްލައިފް ވެބްސައިޓުން ޑައުންލޯޑް ކުރެވޭނެއެވެ. އަދި ވެބްސައިޓް މެދުވެރިކޮށް އޮންލައިންކޮށް ވެސް ފޯމް ހުށައެޅޭނެއެވެ.\nރާއްޖޭގެ ގިނަ ރަށްތަކުގައި އެޑްލައިފް އޭޖެންޓުން ތިއްބަވާނެއެވެ. ރަށު އޭޖެންޓަށް ފޯމާއިއެކު -/1000ރ ހުށަހެޅުމުންވެސް ރެޖިސްޓަރ ކުރެވޭނެއެވެ. ނޫންނަމަ މާލޭގައި ހުންނަ އެޑްލައިފްގެ ހެޑް އޮފީހަށް ކޮންމެ ބޭފުޅަކަށްވެސް ފައިސާ ދެއްކޭނެއެވެ.\nރަޖިސްޓްރޭޝަން ފީ ދައްކާކަށް ވަކި މުއްދަތެއް ކަނޑައެޅިފައި ނޯންނާނެއެވެ. ރަޖިސްޓަރ ވެވޭނީ ފީ ދެއްވުމުންނެވެ. ޖާގަ ކަށަވަރު ވާނީ ރަޖިސްޓަރ ވުމަށްފަހުގައެވެ. ރަޖިސްޓްރޭޝަން ފީ ދައްކަންޖެހޭނީ ކޮންމެ ބޭފުޅަކުވެސް އުމުރުން އެއްފަހަރުއެވެ. އެއަށްފަހު ކޮންމެ މަހަކުވެސް މަހުފީ ދައްކަވަން ވާނެއެވެ. މަހުފީ ކޮންމެ މަހެއްގެވެސް 10 ވަނަ ދުވަހުގެ ކުރިން ދައްކަން ޖެހެއެވެ. 10 ވަނަ ދުވަހުގެ ފަހުން ފީ ބަލައިގަނެވޭނީ -/50ރ ގެ ޖޫރިމަނާއާއި އެކުގައެވެ.\nCopyright © 2017 | EdLife


China ge Sinopharm in mRNA Covid Vaccine Ufahdhanee\nޗައިނާގެ ސިނޮފާމުން އެމްއާރުއެންއޭ ކޮވިޑް ވެކްސިން އުފައްދަނީ\nޗައިނާ ސިނޮފާމުން ކޮވިޑް ވެކްސިންގެ ހަތަރު ވައްތަރެއް އުފައްދައި އަޖުމަ ބަލަނީ\nޗައިނާގެ ސިނޮފާމް ބޭސް ކުންފުނިން ހަތަރު ވައްތަރެއްގެ ކޮވިޑް ވެކްސިން އުފައްދާފައިވާ ކަމަށް ޗައިނާ ނެޝަނަލް ބަޔޮޓެކް ގްރޫޕްގެ އޮފިޝަލަކު ޗައިނާ ސެންޓްރަލް ޓެލެވިޒަންގައި ވިދާޅުވެއްޖެ އެވެ.\nޗައިނާ ނެޝަނަލް ބަޔޮޓެކް ގްރޫޕްގެ ސެކްރެޓަރީ ޖޫ ޗިންޗިން މީޑިއާއަށް ވިދާޅުވި ގޮތުން ކޮވިޑްގެ އާ ވޭރިއަންޓްތަކުން ރައްކާތެރިވުމަށް ސިނޮފާމުން އެމްއާރުއެންއޭ ވެކްސިނެއް ވެސް ތަޖުރިބާ ކޮށްފި އެވެ. އޭގެ އިތުރުން ހިރި ނުލެވޭ ވަރު ކޮށްފައި ހުރި ކޮވިޑް ވައިރަސް ބޭނުން ކޮށްގެން އުފައްދާފައިވާ ދެ ވެކްސިނަކާއި ވައިރަހުގެ ޑީއެންއޭ އެތިކޮޅުތަކަކަކުން އުފައްދާފައިވާ ވެކްސިނެއް ވެސް ހިމެނެ އެވެ.\nދުނިޔޭގެ ސައިންސް މުޖުތަމައުން ބުނާ ގޮތުން ކޮވިޑްގެ ހުރިހާ ވައްތަރަކުން ރައްކާތެރި ވުމަށް އެއް ޒާތެއްގެ ވެކްސިން ކަމަކު ނުދެ އެވެ. އަދި އެއްޑޯޒް ދެޑޯޒުން ނުފުދިދާނެ ކަމަށް ވެސް މިހާރު އޮތީ ބަލާފަ އެވެ.\nޖޫ ޗިންޗިން ވިދާޅުވީ ކޮވިޑް ވޭރިއަންޓްތަކުން ރައްކާތެރިވުމަށް ޗައިނާ ނެޝަނަލް ބަޔޮޓެކް ގުރޫޕުން އާ ދިރާސާތައް ކުރަންމުން ގެންދާ ކަމަށެވެ. އޭނާ ވިދާޅުވީ އެ ގުރޫޕުން ފަރުވާއެއް ހޯދަން މަސައްކަތް ކުރަނީ ކޮވިޑަށް އެކަނި ނޫން ކަމަށާއި ދުނިޔެއަށް ކަންބޮޑުވެފައި ހުރި އެހެން ބަލިތަކަށް ވެސް ފަރުވާއެއް ހޯދޭތޯ މަސައްކަތް ކުރާ ކަމަށެވެ.\nޖޫ ޗިންޗިން ވިދާޅުވި ގޮތުގައި ސިނޮފާމުން އުފައްދާ ހުރިހާ ވެކްސިނެއް ވެސް ދުނިޔޭގެ ސިއްހަތު ޖަމިއްޔާގެ މިންގަނޑަށް ފެތޭނެ އެވެ. އެހެނެއް ކަމަކު ވެކްސިންގެ ބާރު، ހަށިގަނޑުގައި ދިފާއު ހިފަަހައްޓާ މުއްދަތު އެކި ވެކްސިންގައި އެކި ވަރު ކަމަށް އޭނާ ވިދާޅުވި އެވެ.\nގައުމުތަކުގައި ފެތުރިގަންނަ ކޮވިޑްގެ އާ ވޭރިއަންޓްތަކާ ގުޅިގެން ޗައިނާ ނެޝަނަލް ބަޔޮޓެކް ގްރޫޕުން ފަރުވާއެއް ހޯދަން މަސައްކަތް ކުރާނެ ކަމަށް ގުރޫޕްގެ ސެކްރެޓަރީ ވިދާޅުވި އެވެ. އަދި ޗައިނާއިން ހޯދާ އާ ހޯދުންތައް ދުނިޔެއާ ހިއްސާ ކުރާނެ ކަމަށް ވެސް އޭނާ ވިދާޅުވި އެވެ.


ސްޓޭޝަނަރީސް ސަޕްލައިކޮށްދޭނެ ފަރާތެއް ބޭނުންވެއްޖެ\nމިކޮމިޝަނުން ދޭ މަޢުލޫމާތާއި އެއްގޮތަށް ސްޓޭޝަނަރީސް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nސްޓޭޝަނަރީސް ސަޕްލައިކޮށްދޭނެ ފަރާތެއް ހޯދުން\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2020 ފެބްރުއަރީ 01 ވާ ހޮނިހިރު ދުވަހުގެ 15:00ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2020 ފެބްރުއަރީ 02 ވާ އާދީއްތަ ދުވަހުގެ 15:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސުންގަޑި: 02 ފެބުރުވަރީ 2020 1500


Manday Vs Musee: Boduberuge Rasgefaanakee Mihaaru Kaaku?\nމަންޑޭ ވާސަސް މުސީ: ބޮޑުބެރުގެ ރަސްގެފާނަކީ މިހާރު ކާކު؟\nއިހަކަށް ދުވަހު އެއޮތް ރާޅުގަނޑު ސަރަހައްދުގައި ބޭއްވި ވިޒިޓް މޯލްޑިވްސް އިޔާ ޝޯގެ ތެރެއިން ހަރުބީ ބޮޑުބެރު ގްރޫޕް ސްޓޭޖަށް އަރައި އެމީހުންގެ އެފަދަ ދެ ވަނައެއް ނެތް ލީޑް ވޯކަލިސްޓް އިބްރާހިމް މަމްދޫހު، މަޝްހޫރު ނަމުން ނަމަ މަންޑޭ، ދައްކާލުމާ އެކު ޝޯ ބަލަން ގޮސް ތިބި އަންހެން ވެރިންގެ ހިތާއި އަނގައިގެ ތެޅުން އަވަސްވި އެވެ.\n"މަންޑޭ ވަރެއް ހަމަ ނެތީއޭ ދޯ. ތިޔަ އުޅޭ ސަނަމް ޕޫރީއެއް ނުބަލާ ދެން ގެއަށް ދިޔަޔަސް މާ ރަނގަޅުވާނެ،" އެރޭގެ ޝޯގެ ހާއްސަ މެހްމާނުންގެ ގޮތުގައި ފަހުން ޕާފޯމްކުރަން ފޫގަޅައިގެން އޮތް އިންޑިއާގެ ޕޮޕް ބޭންޑް ސަނަމްގެ އެންމެ މަގްބޫލު މޫނަށް ހަމަލާއެއް ދެމުން، މަންޑޭ އަށް ތައުރީފު އަމުނަމުން ޒުވާން އަންހެން ކުއްޖަކު ބުނެލީ މިހެންނެވެ.\nޝޯ ބަލަން ގޮސް ހުރި މި އަންހެން ކުއްޖާގެ މި ވާހަކައަކަށް ދެން ހުރި ކުއްޖާ ކަނޑާލީ ޗޮކެކެވެ.\n"ކޮންތާކު! ހަބޭސްގެ މުސީ ވަރެއް މިހާރަކު ނެތް. ތި މަންޑޭމެން މިހާރު ބާވެއްޖެއޭ."\nމި އަންހެން ކުއްޖާ އެ އިޝާރާތްކުރީ ޒަމާނީ ބޮޑުބެރުގެ ރޭހުގައި ހަރުބީއާ އެންމެ ވާދަވެރި ބޮޑުބެރު ގްރޫޕް ހަބޭސްގެ ލީޑް ވޯކަލިސްޓެއްގެ ގޮތުގައި މިފަހުން ބޮޑު މަޝްހޫރުކަމެއް ހޯދާފައިވާ ޒުވާން ލަވަކިޔުންތެރިޔާ ހަސަން މުސްފަހު ނުވަތަ މުސީ އަށެވެ.\nފޮޓޯ: މަންޑޭގެ ފޭސްބުކް ޕޭޖު\nތެދެކެވެ. ބޮޑުބެރުގައި މިހާރު ހަމަ އަސްލަށް ވެސް މިހާރު މަންޑޭ އާއި މުސީ ވަރެއް ނޭތޭ ބުނެވިދާނެ އެވެ. ވަކިން ހާއްސަކޮށް ޒުވާން އަންހެން ކުދިންގެ މެދުގަ އެވެ. މިއީ އެއްގޮތަކަށް ވެސް ބޮޑުބެރަށް ލަވަކިޔައި އުޅޭ އެހެން ފަންނާނުން ދެރަކޮށްލުމެއް ނޫނެވެ.\nބޮޑުބެރުގެ ސްޓޭޖަށް އަރައި މަންޑޭ އާއި މުސީ އާންމުންގެ ތެރޭގައި ހޯދާފައިވާ މަޝްހޫރުކަމާއި މަގްބޫލުކަމަކީ ހަމަ ހަގީގަތުގައި ވެސް އިހްތިރާމް ހައްގު ކަމެކެވެ. އެ ހުރިހައި އިހްތިރާމެއް މި ދެ ފަންނާނުންނަށް ދިނުމަށް ފަހު ދެން މި އޮތީ އެހެން ވާހަކަ އެކެވެ.\nބޮޑުބެރުގެ ތަހުތަށް މީގެ ތެރެއިން އެކަކު އައްޔަންކުރުމުގެ ވާހަކަ އެވެ. ވަރަށް ގިނަ ބަޔަކު އިއްތިފާގުވާ ގޮތުން ބޮޑުބެރުގެ މިއަދުގެ ރަސްގެފާނަކީ މަންޑޭ އެވެ. އަދި އެއް ބަޔަކު ގަބޫލުކުރާ ގޮތުން މަންޑޭމެން ތައާރަފްކޮށް މަޝްހޫރުކުރި ޒަމާނީ ބޮޑުބެރުގެ ތެރެއިން އުފެދިގެން އައި އެހެން ހުނަރުވެރިން ވަނީ މަންޑޭގެ އަތުން މި ތާޖު އަތުލައިފަ އެވެ.\nއެގޮތުން ބޮޑުބެރުގެ ތަހުތުން މަންޑޭ ދުރުކޮށްލި ނަމަކީ މުސީއަކަށް ނުވަތަ އެ ނަމަކަށް ވާނެ ފަންނާނަކީ މުސީ ކަމަށް ބުނާ ބޮޑުބެރުގެ ފޭނުން ވަރަށް ވެސް ގިނަ އެވެ. އެހެންވީމަ މިހައި ހިސާބުން މިއުޒިކްގެ ބައެއް ތަޖުރިބާކާރުންނާއި އާންމުން އަދި ވަކިން ހާއްސަކޮށް ބޮޑުބެރުގެ އަވާގައި ޖެހިފައިވާ ޒުވާން އަންހެން ކުދިން މި ދެ ފަންނާނުންނާ މެދު ދެކޭ ގޮތަށް ޖެހިލަމާ ހިނގާށެވެ.\nސަބަބަކީ އަންހެން ކުދިންގެ ހިޔާލުތަކެއް މި ދެ ފަންނާނުންނާ ބެހޭ ގޮތުން ނުހޯދައި މި ލިޔުމެއް ވެސް ފުރިހަމަނުވާނެތީ އެވެ. ބޮޑުބެރަށް އަންހެން ކުދިންގެ ހިތް ދަމައިގެންގޮސްފައިވާ އެންމެ ބޮޑު އަސްލަކީ ވެސް މަންޑޭ އާއި މުސީ ފަދަ ޒުވާން ލަވަކިޔުންތެރިން މި ސަގާފީ ކުޅިވަރުގެ ތެރެއިން މިއަދު ފެންނަން ތިބުމެވެ.\nއެހެންވީމަ މަންޑޭ އާއި މުސީ އަކީ މި ރޭހުގައި ގާތްގަނޑަކަށް ޑްރޯއެކެވެ. ދެ މީހުންގެ ފަހަތުގައި ނިކަން ވަރުގަދަ ދެ ބޭންޑް އެބައޮތެވެ. މި ދެ ބޭންޑް އަދި ދެ ލަވަކިޔުންތެރިންގެ ފަހަތުގައި ވަރަށް ބައިވަރު ފޭނުން އެބަތިއްބެވެ. ދެ ލަވަކިޔުންތެރިންނަށް މޮޔަވާ އެތައް އަންހެން ކުދިންނެއް ވެސް އެބަ އުޅެ އެވެ. ދެ މީހުންނަކީ ބޮޑުބެރުގެ ސްޓޭޖު ފިޔަވައި ދިވެހި ޕޮޕް ލަވައިގެ ދުނިޔެ ވެސް ފަތަހަކޮށްފައިވާ ދެ ލަވަކިޔުންތެރިންނެވެ.\nފޮޓޯ: ހަބޭސް ބޮޑުބެރު ގްރޫޕް ފޭސްބުކް ޕޭޖު\nއެހެންވީމަ ބޮޑުބެރުގެ މި އާދަޔާހިލާފު ރޭހުގައި ކުރި ލިބެނީ ކާކަށް ހެއްޔެވެ؟ ބޮޑުބެރުގެ މިއަދުގެ ރަސްގެފާނަކީ ކާކު ހެއްޔެވެ؟ އެމީހަކީ އަދިވެސް މަންޑޭ ހެއްޔެވެ؟\nޓީވީއެމްގެ ބޮޑުބެރު ޗެލެންޖުގެ މި އަހަރުގެ މުބާރާތުގައި ލަވަކިޔުން ޖަޖުކުރި ތަޖުރިބާކާރު ލަވަކިޔުންތެރިޔާ ސުހެއިލް ބުނީ މި ދެ ލަވަކިޔުންތެރިންނާ ބެހޭ ގޮތުން އެނގިފައި ހުރި އެއްޗަކަށް އަދި ދެ މީހުންގެ ފަރާތުން ފެނިފައި ހުރި ޕާފޯމްތަކަށް ބަލާއިރު އޭނާގެ މާކްސް ޝީޓުގައި ކުރި ލިބެނީ މަންޑޭ އަށް ކަމަށެވެ.\n"އެންމެ ފުރަތަމަ ވެސް މަންޑޭ ގިނަ ދުވަސްތަކެއް ވަންދެން ބޮޑުބެރުގެ ތެރޭގައި އުޅުމަކީ އޭނާ އަށް ލިބޭ ޕްލަސް ޕޮއިންޓެއް. ދެން ބެރު ޖަހަމުން ލަވަކިޔަމުން މުސީ ޕާފޯމްކުރި މަންޒަރެއް ނެތް އަޅުގަނޑަކަށް ފެނިފައި،" ސުހެއިލް ބުންޏެވެ.\nއޭނާ ބުނީ ހުނަރުގެ ގޮތުން ބަލަނީ ނަމަ އޭނާ އަށް މޮޅީ މަންޑޭ ކަމަށެވެ.\n"މުސީ އާއި މަންޑޭގެ ފަރާތުން އަޅުގަނޑަށް ފެންނަ ތަފާތެއް އެއީ ދެ މީހުން ޕާފޯމްކުރާއިރު މަންޑޭ އަކީ އާންމުކޮށް ބޮޑުބެރެއް ޖަހަމުން ލަވަތައް ހުށަހަޅައިދޭ ފަންނާނެއް. އެ ހުނަރު މުސީގެ ފަރާތަކުން ނެތް ފެނިފައެއް އަޅުގަނޑަކަށް،" ސުހެއިލް ކިޔައިދިނެވެ.\n"އެކަމަކު ދެ މީހުންގެ ހުނަރަށް ޖަޖުމަންޓެއް ދޭން އުނދަގުލީ މުސީގެ ޕާފޯމެންސްތަކެއް އެހާ ބޮޑަށް ފެނިފައި ނެތީމަ. އެހެން ނަމަވެސް މި ދެންނެވި ވާހަކަތަކަށް ބަލާ ނަމަ ޕްލަސް ޕޮއިންޓެއް ދެވޭނީ މަންޑޭ އަށް."\nމިގޮތަށް މަންޑޭ އަށް ތައުރީފުކުރަމުން ސުހެއިލް ބުނީ ބޮޑުބެރު ނޫން އެހެން ޝޯތަކުގައި ވެސް މަންޑޭ ތަކުރާރުކޮށް ޕާފޯމްކުރަމުން ގެންދިއުމަކީ އޭނާގެ މަޝްހޫރުކަން ބޮޑުވެ މި ރޭހުގައި މުސީގެ މައްޗަށް ކުރި ލިބޭ ކަމަކަށް ވެދާނެ ކަމަށެވެ. އާންމުކޮށް ރޯދަ މަހު ގެނެސްދޭ ޓީވީގެ ލަވަ ޝޯތަކުގައި މަންޑޭ އަކީ މަގްބޫލު މޫނެކެވެ.\nމުސީ މެއިންސްޓްރީމް ޓީވީ ޝޯއަކަށް އެރީ މި އަހަރު ޓީވީއެމުން ގެނެސްދިން އެހަނދާނުގައި ޝޯގައި އެކަންޏެވެ. އެހެންވީމަ ހުރިހައި ދިމާލެއްގައި ވެސް މުސީ މި އުޅެނީ މަންޑޭ އަށް ވުރެ ފަހަތުގަ އެވެ.\nނަމަވެސް މަޝްހޫރު ލަވަކިޔުންތެރިޔާ އިބްރާހިމް އަލީ ނުވަތަ ކުޑައިއްބެ ގަބޫލުކުރާ ގޮތުން ލަވަކިޔުމުގެ ރޭހުގައި މަންޑޭ އަށް ވުރެ ކުރީގައި އުޅެނީ މުސީ އެވެ.\n"ޖުމްލަކޮށް ބަލާއިރު މަންޑޭ މޮޅު. ތެދުތެދަށް ބުނަނީ ނަމަ ބުނެވޭނީ މިހެން،" ކުޑައިއްބެ ބުންޏެވެ.\n"މަންޑޭ އަކީ ވަކިން ހާއްސަކޮށް އޭނާގެ ސްޓޭޖު ޕާފޯމެންސް ވަރަށް ރީތި ފަންނާނެއް. އެކަމަކު ބުނަން ޖެހޭނީ ލަވައިގެ ޑައިނަމިކްސް ނުވަތަ ކިޔުމަށް ބަލާއިރު މަންޑޭ އަށް ވުރެ މުސީ މާ މޮޅޭ."\nކުޑައިއްބެ ބުނީ މަންޑޭ އަށް އޮތް އެންމެ ބޮޑު އެޑްވާންޓޭޖަކީ މިއަދު ފޯރި ހިފާފައި އޮތް ބޮޑުބެރުގެ ފެށުމަށް އޭނާ ނިސްބަތްވުމާއި ބޮޑުބެރުގެ ބެކްގްރައުންޑަކުން ނުކުމެގެން އައުން ކަމަށެވެ.\n"ދެ މީހުންނަކީ ވެސް ގާތްގަނޑަކަށް އެއްވަރުގެ ދެ ލަވަކިޔުންތެރިންނޭ އަޅުގަނޑަށް ބުނެވޭނީ. އެކަމަކު ތަޖުރިބާގެ ގޮތުން މަންޑޭ އަށް މުސީގެ މައްޗަށް ކުރި ނުލިބޭނެއެކޭ ދަންނަވާކަށް ނޭނގޭ،" ކުޑައިއްބެ ބުންޏެވެ.\n"އަނެއްކޮޅުން މަންޑޭ އަކީ މިހާރު ފޯރި ހިފާފައި މި އޮތް ޒަމާނީ ބޮޑުބެރުގެ އިސް ނަމެއް. އޭގެ ފައިދާ ވަރަށް ބޮޑަށް އެބަކުރޭ މަންޑޭގެ ކެރިއަރަށް. އެގޮތުގައި އޭނާ އަދިވެސް ހިފަހައްޓަމުން އެދަނީ. އެކަމަކު ގަބޫލުކުރަން ޖެހޭ ހަގީގަތަކީ ޖީލުތައް އުފެދެމުން އަންނަވަރަކަށް ޒުވާން އާ ހުނަރުވެރިން އަންނާނޭ މަންޑޭމެން ވެސް ފަހަތުން"\n"ހުނަރުގެ ގޮތުން އަޅުގަނޑުމެންނަށް ވުރެ ވެސް ލަވަކިޔަން މޮޅު ކުދިން އެބަ އުޅޭތާ މިހާރު"\n"މުސީ އަކީ ވެސް ކުރިން ދަންނަ ނަމެއް އަދި އަޑެއް ވެސް ނޫން. އެކަމަކު މިހާރު ވަރަށް ޕޮޕިއުލާ ލަވަކިޔުންތެރިއެއް އޭނާ އަކީ ބޮޑުބެރުގައި. އެއީ ވެދާނެ ލަވަކިޔުމުގެ ވައްޓަފާޅީގެ ގޮތުން ކަމަށް ވެސް."\nނަން ނުޖެހުމަށް އެދި ހިޔާލު ބަދަލުކުރި ޕްރޮޑިއުސަރަކު ވެސް ބުނީ މަންޑޭގެ ކާމިޔާބީގެ ފަހަތުގައި އޭނާގެ ތަޖުރިބާގެ ހިއްސާ ބޮޑު ކަމަށް ގަބޫލުކުރާ ކަމަށެވެ.\n"މުސީމެން އެއީ ވަރަށް ފަހުގެ ކުދިން އަސްލު. އެކަމަކު މަންޑޭ އަކީ ބްރޭންޑެއް މިހާރު. މަންޑޭމެން މިވަރުވީ އަސްލު އެ ފެންވަރުގައި ވާދަކުރާނެ އެއްވެސް މީހަކު ނެތި. އެކަމަކު މުސީ އައިއިރު މިތިބީ ބޮޑުބެރުގެ މޮޅު ލަވަކިޔުންތެރިން އުފެދި ޒަމާނީ ބޮޑުބެރުގެ ވައްތަރު ވެސް ގިނަވެ ގޮންޖެހުން ގިނަވެފައި މި ދާއިރާގައި،" ބޮޑުބެރުގެ ރޭހުގައި މުސީ އަށް އަދި މަންޑޭ އަތުނުލެވިގެން އުޅޭ ސަބަބާ މެދު ހިޔާލު ފާޅުކުރަމުން އެ ޕްރޮޑިއުސަރު ބުނީ މިހެންނެވެ.\nފޮޓޯ: ހަބޭސް ބޮޑުބެރު ގްރޫޕް\nމީގެ އިތުރުން އޭނާގެ ހިޔާލުގައި ލަވަކިޔަން ވެސް އަދި ހުރިހައި ގޮތަކުން ވެސް މުސީ އަށް ވުރެ މިހާރު މޮޅީ މަންޑޭ އެވެ. ނަމަވެސް ތަޖުރިބާކާރު މިއުޒީޝަން އަދި ބޮޑުބެރު ޗެލެންޖުގެ ފުރަތަމަ މުބާރާތް ހަރުބީ އާއި މަންޑޭ ގެންދިޔައިރު ޖަޖަކަށް ހުރި ޝާޒު ސައީދުގެ ހިޔާލުގައި މަންޑޭ އާއި މުސީ ވެސް އަދި މޮޅު ލަވަކިޔުންތެރިންނަކަށް ބަދަލެއް ނުވެ އެވެ.\nމަންޑޭ އާއި މުސީގެ ހުނަރާ ބެހޭ ގޮތުން ހިޔާލު ބަދަލުކުރި ތަޖުރިބާކާރު މިއުޒީޝަނުންގެ ތެރެއިން ހިޔާލު އެންމެ ތަފާތު ކަމަށް ފާހަގަކުރެވުނީ ވެސް ޝާޒްގެ އެވެ. އޭނާ ބުނީ ފުރިހަމަ ލަވަކިޔުންތެރިންނަށް ބަދަލުވާން މަންޑޭ އާއި މުސީ ކުރަން ޖެހޭ ދަތުރު އަދި ވަރަށް ވެސް ދިގު ކަމަށެވެ.\n"މި ދާއިރާގައި އުޅޭނީ ދެ ވައްތަރަކަށް ލަވަކިޔާ މީހުން. ރީތިކޮށް ލަވަކިޔާ މީހުންނާއި މޮޅަށް ލަވަކިޔާ މީހުން. މޮޅަށް ލަވަކިޔަން ކޮންމެހެން އެ މީހަކަށް ރީތި އަޑެއް ވެސް ބޭނުމެއް ނުވާނެ،" މިއީ ޝާޒުގެ ހިޔާލެވެ.\n"މި ދެ ލަވަކިޔުންތެރިންނަށް ބަލާއިރު އަޅުގަނޑަށް މިހާރު ފެންނަނީ ހަމައެކަނި މަޝްހޫރުކަމެއް. ޓެކްނިކަލީ ނުވަތަ ހުނަރުގެ ގޮތުން މޮޅުކަމެއް ނުފެނޭ ހަގީގަތުގައި މިހާރަކު."\n"ހަމައެކަނި މަޝްހޫރުކަމަށް ވިސްނައިގެން ލަވަކިޔާނެ ކަމެއް ނެތް މިކަމުގައި ފިއުޗާއެއް ބޭނުމިއްޔާ."\nޝާޒުގެ ހިޔާލު މިހެން ހުއްޓަސް ދެ ލަވަކިޔުންތެރިންގެ ކިބައިގައި ހުނަރެއް ހުރި ނަމަ އެ ހުނަރަކަށް ވެސް އޭނާ ތައުރީފުކުރި އެވެ.\n"މަންޑޭ އަކީ ރީތިކޮށް ލަވަކިޔާ މީހެއް. އެކަމަކު މޮޅަށް ލަވަކިޔާކަށް އޭނާ މަސައްކަތެއް ނުކުރޭ. އަސްލު އެންމެން ވެސް މަސައްކަތްކުރަންވީ މޮޅަށް ލަވަކިޔަން ދަސްކުރަން،" ޝާޒު ބުންޏެވެ.\n"ރީއްޗަށް ލަވަކިޔާ މީހަކު ރީތިވުމަކީ ވެސް އެ މީހަކަށް ލިބޭ ޕްލަސް ޕޮއިންޓެއް. މިސާލަކަށް ރީތި ފިރިހެނަކަށް ވީމަ އެމީހަކު ޕްރޮޑަކްޓެއްގެ ގޮތުގައި ވިކުމުގެ ފުރުސަތު ވެސް އޮންނާނެ."\nއެއީ ތެދެކެވެ. އަދި ޝާޒުގެ މި ވާހަކައިގައި މަންޑޭ އާއި މުސީ އަށް އިޝާރާތެއް ނުކުރިޔަސް ވަރަށް ގިނަ ބަޔަކު ގަބޫލުކުރާ ގޮތުގައި މަންޑޭގެ ކާމިޔާބީގެ 50 ޕަސެންޓަކީ އޭނާގެ "ލުކް އަދި ސްޓައިލް" އެވެ.\nމުސީގެ މަގްބޫލުކަން ވެސް މިފަހުން ގަދަވެގެން ދިއުމުގެ ފަހަތުގައި "ލުކް އަދި ސްޓައިލް" ބޮޑު ރޯލެއް ކުޅޭ ކަމަށް ބެލެވެ އެވެ. ހާއްސަކޮށް ޒުވާން އަންހެން ކުދިން މި ދެ ފިރިހެނުންނަށް މިވަރަށް ހިތްކިޔައިގެން އުޅުމަކީ ވެސް އެމީހުންގެ "ލުކް" އެމީހުންގެ ކާމިޔާބީގައި ރޯލެއް އަދާކުރާ ކަމުގެ ހެއްކެކެވެ.\nއެހެންވީމަ ޝާޒު އެ ބުނިހެން ރީތިވުމަކީ މީހަކަށް ފަސޭހައިން އާންމުންގެ ހިތް ލެނބިދާނެ ކަމެކެވެ.\nފޮޓޯ: މަންޑޭ ފޭސްބުކް ޕޭޖު\nޝާޒު ބުނީ ހަމައެކަނި މަޝްހޫރުކަމެއް ހޯދަން ނުވަތަ މަޖަލަށް ލަވަކިޔުމުގެ ބަދަލުގައި މި ދެ ލަވަކިޔުންތެރިން މިކަމުގައި ސީރިއަސްވެއްޖެ ނަމަ މިއީ އެއްވެސް ބަޔަކަށް އަތުލެވޭނެ ދެ ފަންނާނުންނެއް ނޫން ކަމަށެވެ.\n"މި ދެ ލަވަކިޔުންތެރިން އެއްކޮށްލީމަ އަސްލު ފުލް ވޯކަލިސްޓެއް މި އުފެދެނީ. މުސީގެ އެބަހުރި ރޭންޖެއް. މަންޑޭގެ އޮތީ ރީތި އަޑެއް. އެހެންވީމަ މި ރޭންޖާއި ރީތި އަޑު އެއްކޮށްލީމަ މި އުފެދެނީ މޮޅު ވޯކަލްއެއް،" ޝާޒު ބުނީ މިހެންނެވެ.\n"އެގޮތަށް މޮޅުވާން މި ދެ މީހުން މަސައްކަތްކުރަނީ ނަމަ މިއީ ދެން ތިބި ލަވަކިޔުންތެރިންނަށް އަތުނުވާނެ ދެ މީހުން. އެކަމަކު މިހާރު މި ފެންނަނީ މަޖަލަކަށް ލަވައެއްކިޔާލާ މަންޒަރު."\nފަހަރެއްގައި އެމީހުން މަޖަލަށް ނުވަތަ މަޝްހޫރުކަމެއް ހޯދަން ލަވަކިޔަނީ ހަމައެކަނި އަންހެން ކުދިންގެ ހިތްތައް އަތުލުމަށެވެ. މި ދެ ލަވަކިޔުންތެރިންގެ ތެރެއިން ލަވަކިޔަން މޮޅީ ކާކުތޯ ބަލަން އަހަރެމެން ޝައުގުވެރިވިޔަސް އެމީހުންގެ ގިނަ ފޭނުންގެ ގޮތުގައި ތިބި އަންހެންވެރިން އެކަން ބަލާކަށް ބޭނުމެއް ނުވެ އެވެ.\n"އަހަންނަށް ހެޔޮ މަންޑޭ އަށް ދުވަހަކު ވެސް މި އުޅޭ އާދައިގެ ދިވެހި ލަވަގަނޑެއް ރީއްޗަށް ނުކިޔުނަސް. މަންޑޭ ބޮޑުބެރާ އެކު ނުލާހިކު ރީތި،" މަންޑޭ އަށް ސަޕޯޓްކުރާ 23 އަހަރުގެ އަންހެން ކުއްޖަކު ބުނީ މިހެންނެވެ.\n"އައްޗި މަންޑޭ ތިއީ ވަރަށް ފޮނި މީހެއް. މަޝްހޫރުވީމަ މާ ބޮޑަށް ފޮނިވެފައި އެ ހުންނަނީ. އެކަމަކު މުސީ އެހެނެއް ނޫން. މުސީގެ އެންމެ ރީތީ އޭނަގެ ސްމައިލް،" އެހެން އަންހެން ކުއްޖަކު ބުނީ މިހެންނެވެ.\nއެހެންވީމަ ލަވަކިޔާ ގޮތް ނުވަތަ ލަވަކިޔަން މޮޅުވުން އެއީ އަންހެން ކުދިންނަށް އެހާ މުހިންމު ސިފައެއް ނޫންކަން އެބަ ހާމަވެ އެވެ.


ބުނާށެ ލޯބި ނުވަނީހޭ (16) – Esfiya\n“ހަލޯ.” މަޑުމަޑުން ޔަނާލް ބުނެލިއެވެ. “ޔަނާ. އަހަރެން ފޮނުވި އެއްޗެއް ލިބުނުތަ؟” އަރްޒަންގެ އަޑުން އޭނާ ހިތްހަމަޖެހިފައިހުރިކަން އިނގެއެވެ. “ހޫމް. އެކަމަކު.. މީ.. މީ ކީކުރަން؟” ޔަނާލް ފާޑަކަށް އިނދެ އަހައިލިއެވެ. “ކިހިނެއްވީ؟ ޔަނާއަަށް ކަމުނުދަނީތަ؟” ފާޑަކަށް ހެވިފައިހުރެ އަރްޒަން އަހައިލިއެވެ. “ނޫން. ވަރަށް ރީތި.” ލަދުގަނެފައި ޔަނާލް ބުނެލިއެވެ. އެއާއެކު އަރްޒަންގެ ލުއި ހުނުމުގެ އަޑު ފޯނުގެ އަނެއްކޮޅުން އިވިގެންދިޔައެވެ.\n“ޔަނާ. މިރޭ 8.30 އަށް ރެޑީވޭ އިނގޭ. ތިހެދުން މިރޭ ޔަނާ ލާން އަހަރެން ބޭނުމީ. ބަރާބަރު 8.30 ގަ އަހަރެންގެ ޑްރައިވަރ ދާނެ ޔަނާ ބަލާ.” އަރްޒަން ބުނެލިއެވެ. އަރްޒަންގެ ވާހަކަތަކުން ޔަނާލްގެ ހައިރާންކަންވީ އިތުރެވެ. އަރްޒަން މިއުޅެނީ ކީކުރަންބާވައެވެ؟ ޔަނާލް އަރްޒަންގެ އެދުމަށް އެއްބަސްވުމާއެކު އަރްޒަން ފޯނު ބޭވިއެވެ. ބުނާނެ އެއްޗެއް ނޭނގިފައިއިން ޔަނާލް އޭނާގެ އަތުގައިއޮތް ހެދުމަށް ބަލައިލިއެވެ. ކަޅުކުލައިގެ އެއަބާޔާވަނީ ރަތްކުލައިގެ ކުދިކުދި މާތަކަކުން ޖަރީކޮށްފައެވެ. އެހެދުމާއި ގުޅޭނޭހެން އޮތް ރަތާއި ކަޅުގެ ޝޯލް ނަގަމުން ޔަނާލް އޭގައި ފިރުމައިލިއެވެ.\nއިރުކޮޅަކު އެހެން އިނދެފައި ޔަނާލް އެއެއްޗެހި ހިފައިގެން ތެދުވިއެވެ. އަދި ގެންގޮސް ކޮޓަރީގެ އެނދުމަތީގައި ބާވައިލަމުން އޭނާ ކުރަންހުރި މަސައްކަތަށް އެނބުރި ރުޖޫޢަވިއެވެ.\nއިޝާނަމާދަށްފަހު އަރްޒަންވެސް އަވަސްވެގަތީ ތައްޔާރުވެލާށެވެ. ހެދުން އަލަމާރިން އޭނާ އެރެއަށްލާން ނިންމައިފައިހުރި ގަމީސް ނަގަމުން އޭގެއަށް ހިތްހަމަޖެހިފައިހުރެ ބަލައިލިއެވެ. ގަޑިއަށް އަވަސް ނަޒަރެއް ދެމުން އޭނާ ތައްޔާރުވާން ފެށިއެވެ.\nގަދަ ރަތްކުލައިގެ ގަމީހާއި އެކު ކަޅު ކުލައިގެ ފަޓުލޫނެއް ލުމަށްފަހު ގަމީހުގެ އަތުކުރި އުޅަނބޮށްޓާއި ހަމައަށް އޭނާ އޮޅައިލިއެވެ. ބޮލުގައި ޖެލްކޮޅެއްލަމުން ރީތި ގޮތަކަށް އިސްތަށިގަނޑު ސްޓްއިލް ކޮށްލަމުން ގަޔަށް ސެންޓްކޮޅެއް ބުރުވައިލިއެވެ. ހިތްހަމަޖެހޭވަރުވުމުން ފަހަތަށް އެނބުރި ހެވިފައިއިން އައިކް ގާތުގައި ބައްޕި ކިހިނެއްތޯ އަހައިލިއެވެ. އައިކް މަޖާވެފައި ބޮޑުވައި އިނގިލި ދިއްކޮށްލަމުން ބަރާބަރުކަމަށް ބުނެލިއެވެ. ހިނިގަނޑެއްޖަހައިލަމުން އަރްޒަން އައިސް އައިކް އުރައިލިއެވެ.\nރަތާއި ކަޅުގެ އެއަބާޔާ ޔަނާލްއާއި ނުހަނު ގުޅެއެވެ. ހެދުން ލުމަށްފަހު ފަރާތް ފަރާތަށް އެނބުރިލަމުން ޔަނާލް ބަލައިލިއެވެ. ހެވިފައި އޭގެއާއެކުގައި އަޅަންއޮތް ޝޯލް ރީތިގޮތަކަށް އަޅައިލަމުން ލުއި މޭކަޕެއް އޭނާ ކޮށްލިއެވެ. އެންމެފަހު ކަމަކަށް ގަޔަށް ސެންޓްކޮޅެއް ޖަހައިލަމުން ޔަނާލް އެހެދުމާއި ގުޅޭނޭހެން ކަޅުކުލައިގެ ބޫޓަކަށް އަރައިލިއެވެ. ތައްޔާރުވެ ނިމުމުން ރަތް ކުލައިގެ ކްލަޗް އަތުން ހިފަހައްޓައިލަމުން ޔަނާލް ގެއިން ނުކުމެ މަގުމަތީގައި އަރްޒަންގެ ކާރުގެ އިންތިޒާރުގައި މަޑުކޮށްލިއެވެ.\nބަރާބަރު 8.30 ވިތަނާ އަރްޒަންގެ ކާރުގައި އޭނާގެ ޑްރައިވަރު އައިސް އެގޭގެ ކުރިމައްޗަށް މަޑުކޮށްލިއެވެ. ޔަނާލް ކާރުގެ ފަހަތު ދޮރު ހުޅުވައިލަމުން ކާރަށް އެރުމާއެކު އޭނާ ކާރު ދުއްވައިލިއެވެ. “ކޮންތަނަކަށް މިދަނީ؟” ޝީޓްގައި ހަމަޖެހިލަމުން ފައިމަތީގައި ކްލަޗް ބާވައިލުމަށްފަހު ޔަނާލް އާދައިގެ ގޮތަކަށް އަހައިލިއެވެ.\n“ސޮރީ މޭމް. އަރްޒަން ސަރ ބުނުއްވީ ސީކްރެޓްއެކޭ.” ކުޑަކޮށް ހިނިތުންވެލަމުން އެމީހާ ޖަވާބުދިނެވެ. “އޯހް.” ޔަނާލް އަށް އިތުރަށް ބުނާނެ އެއްޗެއް ނޭނގުނެވެ. އަރްޒަން އެކުރަންއުޅޭ ކަމަކާއިމެދުގައި ވިސްނަން ޔަނާލް ހުއްޓައި ކާރުގެ ދުވެލި މަޑުކޮށްލަމުން ޑްރައިވަރު ކާރު ޕާރކް ކޮށްލިއެވެ. ވިސްނުމަކަށް ގެއްލިފައިއިން ޔަނާލް ކާރު މަޑުކޮށްލުމާއެކު އޭގެއިން ފެއިބިއެވެ. ކުރިމަތީގައިހުރި އުސް އިމާރާތެއްގެ ކުރިމަތީގައި މަޑުކޮށްލައިގެން އަރްޒަން ހުއްޓެވެ. ބަލާ ބެލުމަށް އެތަން ވައްތަރީ ހޮޓެލްއަކާއެވެ. އަރްޒަން ލައިފައި ހުރި އެއްޗެހިން އެރެއަކީ އާދައިގެ ރެއެއްނޫންކަން ޔަނާލްއަށް ވިސްނުނެވެ. ފާޑަކަށް އަރްޒަންއަށް ބަލައިލަމުން ފަރިހިނގުމެއްގައި ޔަނާލް އައިސް އޭނާގެ ކުރިމައްޗަށް މަޑުކޮށްލިއެވެ.\n“މޭ އައި؟” ޔަނާލާއި ދިމާއަށް އަތް ދިށްކޮށްލަމުން އަރްޒަން އަހައިލިއެވެ. ލަދުގަނެފައި ޔަނާލް އޭނާގެ އަތްތިލަ އަރްޒަންގެ އަތުގެތެރެއަށް ލިއެވެ. އެއަތަށް ލޯތްބާއެކު ފިތައިލަމުން އަރްޒަން ޔަނާލް ގޮވައިގެން އެތެރެއަށް ވަނެވެ. އެކިދިމަދިމާއަށް އަޖައިބުވެފައިހުރެ ނަޒަރު ހިންގަމުން ޔަނާލް އަރްޒަންއާ އެއްވަރަށް ހިނގަމުންދިޔައެވެ. އެތަނުގެ ޕްރައިވެޓް އެލެވޭޓަރ އަށް ވަންނަމުން އަރްޒަން ޔަނާލް އޭނާއާއި އިތުރަށް ގާތްކޮށްލިއެވެ.\n“އަރްޒަން. މީ..” ޔަނާލްއަށް އޭނާގެ ޖުމުލަ ފުރިހަމަ ކުރެވޭވަރެއް ނުވިއެވެ. އަރްޒަން އެކަން މަނާކުރަމުން ޔަނާލްގެ ކޯތާފަތުގައި މަޑުމަޑުން ފިރުމައިލިއެެވެ. “ޔަނާ ވަރަށް ލޯބި. އަބަދުވެސް. އެކަަމަކު މިރޭ ހީވޭ ވަކިން ފުރިހަމަހެން.” ޔަނާލްގެ ކަންފަތްދޮށަށް ގުދުވެލަމުން އަރްޒަން ތައުރީފުގެ ދެތިން ބަހެއް އިއްވައިލުމާއެކު ޔަނާލް ލަދުގަނެ އިސްޖެހުނެވެ. އަރްޒަންގެ އަމަލުތައް ހުރިގޮތުން ހަގީގަތުގައިވެސް ޔަނާލް ލަދުގަތީއެވެ. އެތަންފެނި އަރްޒަންއަށް ހީލެވުނެވެ. ޔަނާލް ލަދުގަތުމުން އޭނާއަށް އަބަދުވެސް ވަރަށް ކަމުދެއެވެ. ޔަނާލްގެ މޫނުމައްޗަށް އަރަމުންދިޔަ ކުލަވަރުތަކަށް ގެއްލިފައި އަރްޒަން ހުއްޓެވެ.\nލިފްޓް މަޑުކޮށްލުމާއެކު އަރްޒަން ޔަނާލްގެ އަތުގައި ހިފައިގެން އޭގެއިން ނުކުތެވެ. ހިމަކޮށް ހަދައިފައިއޮތް ކޮރިޑޯރއެއްގެ ތެރެއިން ލައިފައި އަރްޒަން ގޮސް ހުއްޓުނީ އެތަނުގެ ޓެރަހަށެވެ. މިތިބެވުނީ އެއިމާރާތުގެ އެންމެ މަތީގައިކަންވެސް ޔަނާލްއަށް އިހުސާސުވީ އެހިސާބުންނެވެ.\nދެލޯބޮޑުކޮށްލަމުން ޔަނާލް ވަށައިގެން އޭނާގެ ނަޒަރު ހިންގައިލިއެވެ. އެތަން ޒީނަތްތެރިކޮށްފައިވާލެއް ފުރިހަމަކަމުން ފެންނަކޮންމެ މީހަކުވެސް އަޖައިބުވެ އަންތަރީސްވާހައިވެއެވެ. މުޅިތަންވަނީ ރަތާއި ހުދުކުލައިގެ ފޮތިން ރީތި ޑިޒައިނަކަށް އެއްކުލަކޮށްލައިފައެވެ. ޓައިލްސްތައްވަނީ ރަތާއި ހުދުކުލައިގެ ފުއްޕާ ހަންތަކުން ފޮރުވައިލައިފައެވެ. އެތަނުގެ އެެއްފަރާތުގައި ހުދުފޮތިގަނޑަކުން ނިވާކޮަށްފައިހުރި ވަށް މޭޒެއް ހުއްޓެވެ.\nއާޝޯޚުވެފައިހުރެ ވަށައިގެން ބަލަމުންދިޔަ ޔަނާލްގެ ލޮލުގައި ރަތްކުލައިގެ ފުއްޕާ ހަންތަކުގައި އިނގިރޭސި އަކުރުން ލިޔެފައިވާ ލިޔުންކޮޅެއް ހުއްޓައި އަޅައިގަތެވެ. ގުދުވެލަމުން އޭނާގެ ފައިކައިރީގައި އޮތް ފުއްޕާ ހަން ނަަގައިފައި ޔަނާލް އެއަށް ރީއްޗަށް ބަލައިލިއެވެ. “އައި ލަވް ޔޫ ޔަނާ.” އެތަންކޮޅު ކިޔައިލި ޔަނާލް ހުއްޓުން އެރިއެވެ. ގަބޫލުނުކުރެވިފައި އޭނާ އެނބުރިލަމުން ފަހަތުގައި ހިނިތުންވެފައި ފަޓުލޫނުގެ ދެޖީބަށް އަތްޖަހައިލައިގެން ހުއްޓިހުރި އަރްޒަންއަށް ބަލައިލިއެވެ. ޔަނާލް ބަލައިލުމާއެކު އަރްޒަން ނިތް އަރުވައިލީ ކިހިނެެއްވީތޯ އަހައިލާފަދަ ގޮތަކަށެވެ. ބުނާނެ އެއްޗެއް ނޭނގި ޔަނާލްއަށް އިސްޖަހައިލެވުނެވެ. ހިތަންލިބުނު ހަމަޖެހުމާއެކު ޔަނާލްގެ ދެލޯ ފުރިގެންއައީ އުފާވެރިކަމުގެ ކަރުނުންނެވެ.\nޔަނާލްއަށް ބަލަހައްޓައިގެން އިރުކޮޅަކު ހުރުމަށްފަހު އަރްޒަން އައިސް އޭނާގެ ކުރިމަތީގައި މަޑުކޮށްލިއެވެ. “ޔަނާ.” ޔަނާލްއަށް ގޮވައިލަމުން އަރްޒަން އޭނާގެ އަތް ޔަނާލްގެ ދަތްދޮޅިދަށަށް ލައްވައިލަމުން އޭނާގެ އިސްއުފުލައިލިއެވެ.\nތެމެމުންދިޔަ އެސްފިޔަތައް ހިއްލައިލަމުން ޔަނާލް އަރްޒަންގެ ދެލޮލަށް ބަލައިލިއެވެ. ޔަނާލްގެ ދެލޮލަށް ބަލަހައްޓައިގެން އަރްޒަންއަށްވެސް ހުރެވުނީއެވެ. އޭރުވެސް ޔަނާލްގެ އަތުގައި އޭނާ ނެގި ފުއްޕާހަން އޮތެވެ.\n“ޝޫޝް.” އިރުކޮޅެއްގެ ހިމޭންކަމަށްފަހު ޔަނާލްގެ ކަރުނަތައް ފުހެލަމުން އަރްޒަން ލޯތްބާއެކު ބުނެލިއެވެ. އަދި އެއަތުގައިހިފައި އަނެއްފަރާތަށް އަނބުރައިލިއެވެ. ވާނުވާ ނޭނގިފައި ޔަނާލްއަށް ހުރެވުނީއެވެ.\n“ޔަނާ.. ޔޫ އަރ ސޯ ސްޕެޝަލް. ވަރަށް ގިނަ ދުވަސްވެއްޖެ އަހަރެންގެ ހިތުގެ ހާލު ޔަނާއަށް އަންގަން ބޭނުންވެފަ ހުންނަތާ. ޔޫލީގެ މަރަށްފަހު އަހަރެން ހީކުރީ އަހަރެންނަށް ދެން އެހެން އަންހެނެއްދެކެ ލޯބިނުވެވޭނެކަމަށް. އެކަމަކު ޔަނާ.. ޔަނާއާ ދިމާވިފަހުން އިނގިއްޖެ އެއީ އަހަރެންނަށް ކުރެވުނު ކުށްހީއެއްކަން. ޔަނާ އަހަރެންގެ މުޅި ދިރިއުޅުން ބަދަލުކޮށްލައިފި. އަހަރެންގެ ނިވެމުންދިތަ ހަޔާތުގެ ހުޅުކޮޅު ނިވުނަނުދީ އަލުން އެހުޅުކޮޅުގެ ބެބުޅުން ގަދަކޮށްދީފި. އަހަރެންނަށް އާ އުއްމީދެއް ދައްކައިދީފި. ޔަނާ އާ ނުލާ އަހަރެންގެ ދިރިއުޅުން މިހާރު ފުރިހަމައެއްނުވާނެކަން ޔަގީން. ތީ ހުރިހައި ގޮތަކުންވެސް އަހަރެންނަށް ލެއްވި ރަހުމަތެއް. ޔަނާ. އަހަރެން ބޭނުމީ ފުރިހަމަ ގޮތުގައި ޔަނާ އަހަރެންގެ މިލްކަކަށް ހަދަން. އެފުރުސަތު އަހަރެންނަށް ދޭނަންތަ؟” ޔަނާލްގެ ފުރަގަހުގައިހުރެ ވާހަކަ ދައްކަމުން އައިސް އަރްޒަން ސީދާ ޔަނާލްގެ ކުރިމައްޗަށް މަޑުކޮށްލިއެވެ. ބުނާނެ އެއްވެސް އެއްޗެއް ނުވިސްނިފައި ޔަނާލްއަށް ހުރެވުނީ އިވިގެންދިޔަ ވާހަކަތަކުން ހިތަށް އަސަރުކުރިވަރުންނެވެ. އަރްޒަންއަށް ބަލަހައްޓައިގެން ގަނޑުވެފައި ކަހަލަ ގޮތަކަށް ޔަނާލްއަށް ހުރެވުނީއެވެ.\n“ޔަނާ.” ވަރަށް ލޯތްބާއެކު އަރްޒަން ޔަނާލްއަށް ގޮވައިލިއެވެ. މަޑުމަޑުން ޔަނާލް ތުންފަތް ހަރަކާތްކޮށްލީ އެއްޗެއް ބުނެވޭތޯއެވެ. އެހެނަސް އޭނާގެ އަނގައިން އެއްވެސް އަޑެއް ނުކުންނަގޮތެއް ނުވިއެވެ. ޔަނާލްގެ ޖަވާބަކަށް ކެތްމަދުވެފައިހުރި އަރްޒަންގެ ހިތުގެ ހިގުން އިރެއް އިރަކަށް އަވަސްވަމުން ދިޔައެވެ.\n“އަރް.. އަރްޒަން.. އަހަރެން..” ޔަނާލް މެދުކަނޑައިލީ އޭނާގެ ހިތުގައިއޮތް އެއްޗެއް ބުނަން އުނދަގޫވެގެން ކަހަލައެވެ. “ޔަނާ ބުނެބަލަ. ތިހިތުގަ އޮތް އެއްޗެއް އަހަރެން ގާތުގަ ބުނެބަލަ. އަހަރެން އަޑުއަހާނަމޭ.” ޔަނާލްއަށް ވިސްނައިދޭފަތަ ގޮތަކަށް ކެތްމަދުވެފައި އަރްޒަން ބުނެލިއެވެ.\n“އަރްޒަންއަށް އިނގެއެއްނު އަހަރެންމީ.. ދަރިން ނުލިބޭ މީހެއްކަން. އަހަރެންނާ އިނދެގެން އަރްޒަންއަށް ކޮން.. ކޮން އުފަލެއް ލިބޭނީ؟” ހިތުޖެހިފައި ޔަނާލް ތުންފަތުގައި ދަތްއަޅައިލިއެވެ. އޭރު ހުއްޓުމެއްނެތި އެލޮލުން ކަރުނަތައް ފައިބަމުން ދިޔައެވެ.\n“ޔަނާ.. އަހަރެން ޔަނާ އަހަރެންގެ މީހަކަށް ހަދަން މިނިންމީ ހުރިހައި ހަގީގަތެއް އެނގި ހުރެ. ޔަނާ އަށް ދަރިން ނުލިބުމަކީ ޔަނާގެ ކުށެއްނޫނޭ. އަދި އެއީ ދެވަނަ ކައިވެންޏަކަށް އެޅޭނެ ހުރަހެއް ކަމަކަށްވެސް އަހަރެން ނުދެކެން. އަހަރެން ޔަނާދެކެ ލޯބިވަނީ އެހުރިހާ ހަގީގަތަކާއެކު. ޔަނާ.. އައިކް.. އައިކް އަހަރުމެންގެ ދަރިއަކަަށް ނުފުދޭތަ؟” ލޯތްބާއެކު ޔަނާލް ކަރުނަތައް ފުހެލައި އެނިތުގައި ބޮސްދެމުން އަރްޒަން އަހައިލިއެވެ. ޔަނާލްއަށް ދެފަރާތަށް ބޯހޫރުވައިލެވުނެވެ. އެއާއެކު އަރްޒަންއަށް ބޭއިޚްތިޔާރުގައި ހިނިތުންވެލެވުނެވެ.\nޖީބުގައި އޮތް ރަތްކުލައިގެ މަހުމާފޮށި ނަގައި އޭތި ހުޅުވައިލަމުން އަރްޒަން ޔަނާލްގެ ކުރިމަތީގައި އެއްފައި މައްޗަށް ތިރިވެލިއެވެ. “ޔަނާ. ވިލް ޔޫ މެރީ މީ؟” އޭނާގެ ވިދުންގަދަ ދެލޮލުން ޔަނާލްގެ ހިތްގައިމު މޫނަށް ބަލަމުން އަރްޒަން އިޝްގީ ގޮތަކަށް އަހައިލިއެވެ. ވީއުފަލަމުން ޔަނާލްއަށް އަނގަމަތީގައި އަތްއަޅައިލެވުނެވެ. އޭނާގެ ޖަވާބެއްގެ އިންތިޒާރުގައި އަރްޒަން އެއިންގޮތަށް އިނެވެ.\n“ޔެސް.. ޔެސް އައި ވިލް.” ވައިއަޑުން ރޮވިފައި ޔަނާލް ބުނެލިއެވެ. އެއާއެކު އަރްޒަންގެ ތުންފަތް މައްޗަށް ފުޅާ ހިނިތުންވުމެއް ވެރިވެގެން ދިޔައެވެ. އަވަަސް އަވަހަށް އެފޮށީގައި އިން އަނގޮއްޓި ނަގަމުން ޔަނާލްގެ ވައަތުގެ ކަށި އިނގިލީގައި އަޅުވައިލަމުން އެމަޑު އަތްތިލައަށް ބޮސްދިނެވެ. އަރްޒަންގެ އެއަމަލުން ޔަނާލްގެ ލުއި ހުނުމުގެ އަޑުއިވިގެން ދިޔައެވެ. އިންތަނުން ތެދުވެ ހަމަޖެހިލަމުން އަރްޒަން ފަހަތަށް ބަލައިލަމުން ކުޑަކޮށް ތުމުން ފުހެލިއެވެ. ނިތަށް ރޫއަރުވައިލަމުން ޔަނާލް އަރްޒަންއަށް ބަލައިލިއެވެ. އެއަޑަށް ދުރުގައިހުރި މޭޒުގެ ފުރަގަހުން ނުކުމެ ދުވެފައި އެދިމާއަށް އައި އައިކް ފެނުމުން ޔަނާލްއަށް ހެވުނެވެ. “އަރްޒަން” ހެވިފައި ދެފަރާތަށް ބޯހޫރުވައިލަމުން ޔަނާލް އަރްޒަންގެ ނަން ދަމައިލަމުން ކިޔައިލިއެވެ.\nއޭނާގެ ކުރިމައްޗަށް އައިސް ހުއްޓުނު އައިކްއަށް ޔަނާލް ބަލައިލިއެވެ. އައިކްވެސް ހުރީ އަރްޒަން ލައިގެންހުރި ކަހަލަ ކުޑަ ރަތްގަމީހަކާއި ކަޅު ފަޓުލޫނެއްގައެވެ. “ބައްޕިގެ ބައި ނިމުނީ. ދެން ކޮއްކޮ އަށް.” ވަރަށް ހެވިފައި އައިކް ބުނެލިއެވެ. އައިކް އެބުނި އެއްޗެއްގެ މާނަ ނޭނގިގެން ޔަނާލް އަރްޒައަށް ބަލައިލުމުން އޭނާ ނިތްއަރުވައިލީ ބަލަން ހުންނާށޭ ބުނާކަހަލަ ގޮތަކަށެވެ. އެއާއެކު ޔަނާލް އަނެއްކާވެސް އައިކްއަށް ބަލައިލިއެވެ.\nއޭނާގެ ކުޑަކުޑަ ފައިމައްޗަށް ތިރިވެލަމުން ޔަނާލްއާ ދިމާއަށް އޭނާގެ ދެއަތްތިލަ ދިއްކޮށްލި އައިކް ފެނުމުން ޔަނާލްއަށް ހައިރާންވެފައި އަނގަ ތަންމިނަށް ހުޅުވައިލެވުނެވެ. “ޔަނާ އާންޓީ ކޮއްކޮގެ މަންމިއަށް ވާނަންތަ؟” ލޯބިގޮތަކަށް ޔަނާލްއަށް ބަލަންއިން އައިކް އެހެން އަހައިލުމާއެކު ޔަނާލްގެ ހިތް ލޯބިން ފުރިގެން އައެެވެ.\n“އޮފްކޯޒް އައި ވިލް. ޔަނާ އާންޓީ ކޮއްކޮގެ މަންމިއަށްވާނަން. އިންޝާ ﷲ.” އައިކްގެ ތުއްތު ދެއަތްތިލައިގެ ތެރެއަށް އޭނާގެ ދެއަތްތިލަލައި މަހައިލަމުން ޔަނާލް ބުނެލިއެވެ. އެއާއެކު ހަޅޭލަވައި ގަންނަމުން އައިކް ޔަނާލްގެ ގައިގައި ބައްދައިލިއެވެ. ހިތަށް ލިބުނު ހަމަޖެހުމެއްވެސް ބަޔާންކުރާކަށް ޔަނާލްއަކަށް ނޭނގުނެވެ. އައިކް އުރައިލަމުން އެދެކޮލުގައި ޔަނާލް ބޮސްދިނެވެ.\nއަރްޒަންއަށް ބަލައިލިއިރު އޭނާގެ ތުންފަތްމަތީގައިވި ލާނެތް ހިނިތުންވުންފެނި އެހުރިހައިކަމެއް އައިކްއަށް ދަސްކޮށްދިނީ އަރްޒަންކަން ޔަނާލްއަށް ވިސްނުނެވެ. ލޯ ހަނިކޮށްލަމުން ޔަނާލް އަރްޒަންގެ ކޮނޑުގައި ޖަހަން އުޅުމުން ދެކޮނޑު އަރުވައިލައިފައި އަރްޒަން ފަހަތަށް ޖެހިލިއެވެ. މޫނަށް ވައްތަރެއް ޖައްސައިލަމުން ޔަނާލް އައިކްގެ ގައިގައި ބާރަށް ބައްދައިލިއެވެ. ހެވިފައި އެމަންޒަރުބަލަންއިން އަރްޒަން އެދެމީހުންނާ ގާތްވެލަމުން ދެމީހުންގެ ގައިގައި ބައްދައިލިއެވެ. ދުރުން ބަލައިލި މީހަކަށް އެވަގުތުކޮޅު ސިފަވާނީ އުފާވެރި އާއިލީ ވަގުތުކޮޅެއްގެ ގޮތުގައެވެެ.\nކޮޓަރި ތެރޭގައި އެނބުރިލަމުން ޔަނާލް އެނދުމައްޗަށް ވެއްޓިގަތެވެ. އުފަލުން އެހިތް ނަށަނީއެވެ. އަތުގެ އިނގިލީގައިއޮތް އަނގޮއްޓީގައި އޭނާއަށް ބޮސްދެވުނީ ކިތަށް ފަހަރުކަމެއްވެސް ނޭނގެއެވެ. އަރްޒަން ގާތުގައި ސީދާ ސީދާ ލޯބިވާ ވާހަކަ ބުނަން އަދިވެސް ޔަނާލް ލަދުގަނެއެވެ. އެހެން ނުބުނިއެއްކަމަކު އަރްޒަންއާ ކައިވެނިކުރަން ޔަނާލް ނިންމީ އޭނާދެކެ ހަގީގަތުގައިވެސް ލޯބިވާތީއެވެ.\nއެރޭ އޭނާ ގެއަށްއައީ އެހޮޓަލުން ތިންމީހުން އެކުގައި ކައިގެން އަރްޒަންއާ އެކުގައި ކާރުގައެވެ. ޔަނާލް ގެއަށް ލައިފައި ދިއުމުގެ ކުރިން އަރްޒަން އޭނާގެ ނިތުގައި ބޮސްދިންގޮތް ހަނދާންވެފައި ޔަނާލްގެ މޫނަށް ޖަންބުކުލަ އަރައިގެން ދިޔައެވެ. އަރްޒަންގެ އެކި ޚިޔާލުތަކުގައިއޮތް ޔަނާލް ސިހުނީ ފޯނުގެ ރިންގްގެ އަޑަށެވެ. ގުޅަނީ އަރްޒަންކަމުން އޭނާ އަވަހަށް ފޯނުނަގައި ކަންފަތުގައި ޖައްސައިލިއެވެ. އެރޭ ދެމީހުން ފޯނު ބޭވީ އެތައްއިރަކު ވާހަކަ ދެއްކުމަށްފަހުއެވެ. އެވަރުންވެސް އޭނާގެ ހިތުގެ ހާލު ބަޔާންކުރަން ޔަނާލް ނުކުޅެދުނެވެ. ބޭނުންނުވަނީކީ ނޫނެވެ. އޭނާގެ ލަދުވެތިކަން އެކަމަށް ހުރަސްއަޅަނީއެވެ.\nފޯނު ކަންފަތާއި ވަކިކޮށްލަމުން ހިތްހަމަޖެހިފައިހުރި އަރްޒަން އޭގެއަށް ބަލައިލިއެވެ. އެރޭގެ އެކިއެކި ހަނދާންތައް އޭނާގެ ހިތާއި ސިކުނޑި ވަށައިލިއެވެ. އެއްއަރިއަކަށް ހިނިތުންވެލަމުން އަރްޒަންގޮސް އެނދުގައި އޮށޯވެ ނިދިފައިއޮތް އައިކް އޭނާއާއި ގާތްކޮށްލިއެވެ. އަދި ލޯބިން ދަރިފުޅުގެ މަޑު ކޮލުގައި ބޮސްދެމުން އުރައިލުމަށްފަހު ގެންގޮސް އޭނާގެ ކުޑަ އެނދުގައި ބާވައިލިއެވެ. އައިކްއަށް އިރުކޮޅަކު ބަލަން ހުރުމަށްފަހު އެފަންއިސްތަށިކޮޅުގައި ފިރުމައިލަމުން އަރްޒަންވެސް އޭނާ ލައިގެންހުރި އެއްޗެހި ބަދަލުކޮށްލުމަށްފަހު ނިދަން އޮށޯތެވެ.\n“އަހަރެންނަަށް ޔަގީން ރޭގަ އަރްޒަން ކޮންމެވެސް ގަނޑެއްގަތްކަން. އެހެންޏަ. އައިކްއާ އޭނަ އާ ދެމީހުން އެއްކަހަލަ އެއްޗެއް ލައިގެން ބޭރަށް ދިޔައީ. އައީވެސް ތަންކޮޅެއްލަހުން. އެހެންވީމަ.. ޔަގީން އެއަންހެނާ ގާތަށްކަން ދިޔައީ. ޒާވް ވެސް ތިހެން ނުހުރެ ކަމެއް ކޮށްބަލަ. މިވަގުތު އަރްޒަންއަށް ކިތަންމެ ވަރަކަށް ވިސްނައިދެން އުޅުނަަސް ނުވިސްނޭނެ. އޭނަގެ ލޮލުގަ ކަނު ބަނދެފަ ހުރިކަހަލަ. ހަގީގަތް އިނގުނީމަވެސް އެފުރޭތަ ކިބައިން ސަލާމަތްވާކަށް ނޫޅުނުވިއްޔަ.” ކޮޓަރީގައި ހުރި ބެލްކަނިން ބޭރަށް ނަޒަރު ހުއްޓައިލައިގެންހުރެ ނިޝްޔާ ފޯނުން ވާހަކަ ދެއްކިއެވެ.\n“އަހަރެން ކީއްތަ ކުރަންވީ؟ އެރެއަށްފަހު އަދި އަހަރެންނާ އަރްޒަން ދިމާވެސް ނުވޭ.” އެކޮޅުން ވާހަކަދައްކަމުން ދިޔަ ޒާވިލް ބުނެލިއެވެ. “އަހަރެންގެ އެބައޮތް ޕްލޭން އެއް. އެކަމަކު.. ޒާވް ހުރިހައި ކަމެއް ކުރަން ޖެހޭނީ.” މީހަކަށް އަޑުއިވިދާނެތީ ފަރާތް ފަރާތް ހޯދައިލަމުން ނިޝްޔާ ބުނެލިއެވެ.\n“އަހަރެން؟ ކިޔައިދީބަލަ.” ކުޑަކޮށް ވިސްނައިލުމަށްފަހު ޒާވިލް ބުނެލިއެވެ. އެއާއެކު ނިޝްޔާ އޭނާގެ ޕްލޭން ޒާވިލްއަށް ކިޔައިދިނެވެ. “ނިޝްޔާ މޮޔަތަ؟ ތިކަންކުރަން ހަދައިގެން އަހަރެން ބެދިއްޖެއްޔާއޯ” ހިސާބެއްގެ ނުތަނަވަސްކަމެއް ޒާވިލްގެ އަޑުގައި އެކުލެވިގެން ދިޔައެވެ.\n“ނުބެދޭނޭ. އަހަރެންނަށް އިތުބާރު ކޮށްބަލަ ޒާވް. ޕްލީޒް އަހަރެންނަށްޓަކާ މިކަންކޮށްދީ.” ޒާވިލްެގެ ގާތުގައި ނިޝްޔާ އާދޭސްކޮށްލިއެވެ. “މައްސަލައެއްނެތް. އަހަރެން ތިކަން ކޮށްފާނަން. އަހަރެންނަށް ދެރަ ދީފަ އޭނަ ވަކި އުފަލުގަ އުޅޭކަަށް އަހަރެންވެސް ބޭނުމެއްނޫން. އެކަމަކު ބުނަން. އަހަރެން ބެދިއްޖެއްޔާ ނިޝްޔާއަކަށްވެސް ސަލާމަތެއް ނުވެވޭނެ.” ނުރައްކާތެރި ގޮތަކަށް ޒާވިލް ނިޝްޔާއަށް އިންޒާރެއް ދިނެވެ. “ޑޯންޓް ވޮރީ. ބެދުނަކަ ނުދޭނަން.” ނުލަފާ ހިނިތުންވުމެއް އޭނާގެ މޫނުމައްޗަށް ވެރިވިއެވެ. ދެމީހުން އެއްބަސްވުމަށްފަހު ފޯނު ބޭވިއެވެ.\nފިހާރައިން ނުކުތް ޔަނާލްއަށް ފާރަލަމުން މީހަކު ދިޔަކަމެއް އޭނާ ނުދެނަހުއްޓެވެ. އަތުގައިއޮތް ކޮތަޅާއި ކުޅެމުން އޭނާ ލަސްފިޔަވަޅުތަކެއްގައި ގޮސް އޭނާ އުޅޭ ގެއަށް ވަނެވެ. ރޭގަނޑުގެ އިރާކޮޅު ވަގުތުކަމުން އެހިސާބުގައިވެސް ވަރަށް މީހުން ގިނައެވެ.\nއެއްވެސް ޚިޔާލެއް ފިކުރެއްނެތް މީހަކު ފަދައިން ޔަނާލް އެޕާރޓްމަންޓްގެ ތަޅުވަޅަށް ތަޅުދަނޑި ކޮށްޕައިލަމުން ތަޅު ހުޅުވައިފައި އެތެރެއަށް ވަނެވެ. ގަނެގެން ގެނައި ތަކެތި ކާކޮޓަރީގެ މޭޒުމަތީ ބަހައްޓަމުން ލަވައެއްގެ ތަންކޮޅެއް ކިޔަމުން ޔަނާލް އޭނާގެ ކޮޓަރިއާ ދިމާއަށް މިސްރާބުޖެހިއެވެ.\nކޮންމެވެސް މީހަކު ގޭގެ ބެލް އަވަސް އަވަހަށް ޖަހާއަޑު އިވިފައި ޔަނާލް ނިތަށް ރޫއަރުވައިލިއެވެ. ކާކުބާއޭ ހިތަށް އަރުވަމުން ޔަނާލްގޮސް ދެޚިޔާލެއްގައިހުރެ ދޮރު ހުޅުވައިލިއެވެ.\nދޮރު ކުރިމަތީގައި ހެވިފައިހުރި ޒާވިލް ފެނުމާއެކު ދެލޯބޮޑުކޮށްލަމުން ޔަނާލްއަށް ފަހަތަށް ފިޔަވަަޅެއް އަޅައިލެވުނެވެ. ހިނދުކޮޅަކަށް އެސިކުނޑީގެ މަސައްކަތްކުރުން ހުއްޓުނު ކަހަލައެވެ. ހުއްޓުން އަރައިފައިހުރި ޔަނާލްއަށް ހޭވެރިކަންވީ ޒާވިލް އޭނާއާއި ދިމާއަށް ފިޔަވަޅެއް އަޅައިލުމުންނެވެ. ތެޅިގަންނަމުން ޔަނާލް އަވަސް އަވަހަށް ގޭގެ ދޮރު ޖަހަންއުޅުނެވެ. އެހެނަސް ޒާވިލް އެއަަށްވުރެ މާ ހުޝިޔާރެވެ. ދޮރުދޭތެރެއަށް އަތް ލައްވައިލަމުން އޭނާ އެކަން މަނާކުރިއެވެ. ޒާވިލްގެ އެއަމަލުން ޔަނާލްގެ މޫނުމައްޗަށް ބިރުވެރިކަން ވެރިވިއެވެ. މާޒީގެ އެކި ހާދިސާތަށް ކުލަ މަންޒަރުތަކެއްފަދައިން އޭނާގެ ދެލޯ ކުރިމަތީގައި އެނބުރިގަތް ކަހަލައެވެ.\nކަންބޮޑުވެފައި އަރްޒަން ފޯނަށް ބަލައިލިއެވެ. އޭނާއަށް ޔަނާލަށް ގުޅުނު އަދަދެއްވެސް މިހާރު ނޭނގެއެވެ. މިވީ ދުވަސްކޮޅު ތެރޭގައި އޭނާ ގުޅުމުން އެއްފަހަރުވެސް ޔަނާލް ފޯނު ނުނަގާފައެއް ނެތެވެ. ޔަނާލްއަށް ކޮންމެވެސް ކަމެއްވީކަމުގެ އިންޒާރު އޭނާގެ ސިކުނޑިން ދޭން ފެށުމުން އަރްޒަންއަށް އަތުގައިއޮތް ފޯނަށް ބާރުކޮށްލެވުނެވެ.\nSalaaam all.. Here is the next part. Hope u guys like this part too.. Wat will hppn nxt???? Hehe.. Enjoy reading.. Let me knw the mistakes.. Haveanice day.. Love u all my dears❤?\nyayyy me first dhww\nYayy u first?\nstory is hama best…bunevaynee hama nau vare nethayyy…ly\nAnehka zaavil yanaal kyhkurybaa? ?\nWaiting for next part.?\nwowowooowww…. ??????vrh reethi masha allah mi partuves….????????????\nkihinehba vaanyy dhen …. cant wait for next part …. vrh interesting stry eh myy nauu luv u & ur stry sosososo much ???????\nNice story…curiously waiting…\nwooooww!!! vrh salhi mi part vx .. nau haadha molhe stry liyan, samm ge favourrite writer thiii mi site ge………btw nau, nishya aa zaavil yanaal ah dheraeh dhey kahala kameh nukurehche……i hate that two! love u n ur stry\nV reethi aneh partah v inthizaaru kurevey❤\nWowwww ???❤❤❤… Maa Sha Allah mi part vx v v v reethi ❤❤❤????????????… Mi Story ge hurihaa parteh vx gavaidhun kiyan comment nukurevunas ???… Nau ge ehen story thakekey ehfadhain mi story vx hama v v v reethi ❤❤❤????????????… Sifakurumaa story kuriah gendhaa goi hama superb ??????… Nau akee one of my favourite story writer ???❤❤❤??????????… Keep up the good work Nau ❤❤❤????????????… Curiously waiting for the next part ???… Lots of love ❤❤❤????????????…\nWoooow dear v v v rythi mi part vx…..maasha allah…..whn next..????\nJust wow.. ???v nice but nishya n zavil miulhey keekuranba.. curiously waiting for the next part\nV V Reethi Mi part vess\nV.reethi mi part vex .zaavil ge kibain salaamaii vaanebaa alhey avahah next part beynun kiyan\nMashaa Allah v reethi v rom mi part vex? ehaa avahah story nunimmahchey ingey nau? u r tha best waritar? bless u?nau\nWow….. varah varah varah reethi….\nWaiting for next part….. V sali story…..\nKihineh vaanbaa dhw miulheny.. alhe arxan avahah yaanl mengeah dhaanama dhw.. plx nau yanaal ah dheragotheh nuhadhahchey.. eyruves heevieyenishyaa gandu himeynun nuhunnaanekan.. ekam shannu ah heevany (yaanl eygeah reechah balaili inumah vure rythi vaanehen eah balaili vaahaka inihyaa)..mee shannu ah heevaagoeh igey.. nau ehchehkey heenukurahchey.. mibaives hama ehvana\nheevany kidnap kureeehenn. guest room akah gendhaanee hen heevani, vaahaka v lobi, n nau ❤❤❤❤❤❤❤❤❤ lot\nwow hadha reethi ey…. varah kiyaa hithun inndha nimuny…. anehkaa yanaal ah dhera eh nudheh chey she had suferedalot in her past dhw….\nޔަނާ ސަލާމަތް ކޮށްދީބަލަ އަރުޒަން\nSalaam all.. M sick today ingey.. Sry to say this.. Btw nxt part up vaany in sha allah tmrw.. If i fyl btr i will try to up as soon as i cn.. Sry guys.. ?\n? its ok dear.Gws Nau\nGWS dear …… ok komme hen maadhan up nukuriyas bali iru u have to rest dhw …i trust you bali ragalhu v ma up kurane nau… i hope ehen readers vex mikamaa ehbas kamah….\nGet well soon Nau….\ni agree………….nau gws\nShiafaakahllah ? hoap u fine nau love u❤❤\nGWS nau sis. ????lahe nau sis balu vyma maya vv dhera vehje ???again GWS…. BTW vvvvvvvvv reethii MashaAllah ???????alhe noon arzan avahah dhey yanaa salamaih kuran… Sifakurun buneveynyy hama thivareih nethey?????????????????????????vv curious mihaaru nxt part kiyaahithun……… Waiting for Next part ????????????sis rangalhu vyhaa avahakah genesdhy ingey.. Vvvv lwbi vey.. ?????shafaaikahlah…… ???????\nWaiting for nxt part..when will it be up??\nGws dear …story hama habeys. ..Curiously waiting for the next part ..varah sad nau bali v ma …shafaakallah\nThank u soo much everyone for understadning.. In sha allah mireyge vaguthehga next part up kuran try kuran eba.. Kyp waiting.. Love u all❤\nShafaakallah nau baby girl…\nHaadha inthizaareh ebakuramey upload vaane irakah.\nkoba aneh part haadha lahey\nvai vaane ingey thihen hadhanyaa\nI knw u love this story but as everyone is patiently waiting for the next part , pls try to be bit understandable as most of commentators above as she is sick and she has even informed abt it.nau is one the few decipline writer among all as far as i knw. keep going . U the best.btw get well soon.we all love u <3\nTHNX nau….. GWS dear….. Tc\nmipart vex v.reethi next part haadha lasvany kondhuvahakunthr next part genesdheny…..\nThanks nau… Get well sooon nau❤❤❤\nMi part vess varah reethi❤❤\nސިއްރުން މިހިތާ ކުޅެނީހޭ (އަށްވަނަބައި)\nހިތާމަ މަޖާ ލޯބި October 31, 2017\nވާ ލޯބި އިނގޭ ނަމަ


Dunya feshi vaahaka in Maumoon aai Nasheed ge aailaa arairumakah!\nރައީސް ނަޝީދާއި ރައީސް މައުމޫން: ދެ ބޭފުޅުންގެ އާއިލާގެ މެދުގައި ވަނީ މައްސަލަ ގޯސްވެފައި - އަވަސް ފޮޓޯ\nކުރީގެ ދެ ރައީސުންގެ އާއިލާގެ ތެރޭގައި ހޫނު އަރައިރުމެއް ހިނގައި އެންމެފަހުން ރައީސް މުހައްމަދު ނަޝީދު ވެސް އޭގެ ތެރެއަށް ވަންނަވައިފި އެވެ. ސިޔާސީ ގޮތުން ވާދަވެރި، ރައީސް މައުމޫން އަބްދުލްގައްޔޫމާއި ރައީސް ނަޝީދުގެ އާއިލާގެ ދޭތެރޭ މި އަރައިރުން އުފެދުނީ ރައީސް މައުމޫންގެ ދޮށީ ދަރިކަނބަލުން ދުންޔާ މައުމޫން ދެއްކެވި ވާހަކަފުޅަކުންނެވެ.\nގިނަ ދުވަސްތަކެއް ވަންދެން ރާއްޖެއިން ބޭރުގައި އުޅުއްވުމަށްފަހު ރާއްޖެ ވަޑައިގެންނެވި ގޮތަށް ދުންޔާ ޓްވީޓެއް ކުރެއްވި އެވެ. އެ ޓްވީޓް ކުރެއްވީ، ބޮޑުބޭބޭފުޅު، ރައީސް އަބްދުﷲ ޔާމީން އިމާރަތް ކުރެއްވި 25 ބުރީގެ ހޮސްޕިޓަލް ފެންނަ ފޮޓޯއަކާއެކު އެވެ.\nފޮޓޯ ހިމަނައި، ދުންޔާ ކުރެއްވި ޓްވީޓްގައި ވިދާޅުވީ ކޮންމެ ރައީސްއަކުން ވެސް އަނެއް ރައީސް، ޝަރުއީ ދާއިރާއަށް ނުފޫޒު ފޯރުވައިގެން ޖަލަށްލާ ކަމަށެވެ. މިއީ ހުއްޓުމެއް ނެތް ކަމެއް ކަމަށެވެ. މިކަމާ ނުރުހިގެން އެންމެ ފުރަތަމަ ދުންޔާއަށް ރައްދު ދެއްވީ، މިހާރުގެ ރައީސް އިބްރާހިމް މުހައްމަދު ސޯލިހުގެ އަނބިކަނބަލުން ފަޒްނާ އަހުމަދުގެ ކޮއްކޮ ނަޒީ އަހުމަދެވެ. އޭނާއަކީ ރައީސް ނަޝީދާ ދެބެންގެދެދަރި ބޭފުޅެކެވެ. އަދި، ކޮމިޝަނާ އޮފް ޕޮލިސް މުހައްމަދު ހަމީދުގެ އަނބިކަނބަލުންނެވެ.\nދުންޔާއަށް ރައްދު ދެއްވައި ވިދާޅުވީ ކޮންމެ ރައީސްއެކޭ ނުބުނެވޭނެ ކަމަށެވެ. ރައީސް ނަޝީދު، ރައީސް މައުމޫން ޖަލަށް ގެންގޮސްފައިނުވާ ކަމަށެވެ. ދުންޔާ ޖަވާބު ދެއްވި އެވެ. ދުންޔާ ވިދާޅުވީ ކޮމިޝަންތައް ހަދައިގެން ރައީސް ނަޝީދު، ރައީސް މައުމޫނަށް ޓޯޗާކުރެއްވި ކަމަށެވެ. ފުލުހަށް ވެސް ގެންދެވި ކަމަށެވެ. އެކަން ހަނދާން ނެތުނީތޯ ސުވާލު ކުރެއްވި އެވެ.\nޖަވާބުގައި ނަޒީ ވިދާޅުވީ ހަނދާން ނުނެތޭ ކަމަށެވެ. ޖަލާއި ކޮމިޝަނަކާ އަޅާނުކިޔުމަށް ވެސް އޭނާ ވިދާޅުވި އެވެ. އަދި ވަރަށް ބައިވަރު ކަންކަން ހަނދާނުން ނުފޮހެވި އެބަހުރި ކަމަށް ވެސް އޭނާ ވިދާޅުވި އެވެ.\nތާރީހަށް ބަލާއިރު މި ދެ އާއިލާގެ ހަމަނުޖެހުންތައް ވަރަށް ބޮޑެވެ. ރައީސް މައުމޫންގެ ވެރިކަން ވައްޓާލުމަށް ނޮވެމްބަރު ތިނެއްގައި ދިން ހަމަލާއާ ގުޅިގެން ފަޒްނާ އަދި ނަޒީގެ ބައްޕަ، ސިއްކަ އަހުމަދު ހައްޔަރުކޮށް ޖަލުގައި އަނިޔާ ކުރި ކަމަށްވެ އެވެ. އެ ބަޣާވާތުގެ އަޑީގައި ތިބީ އެ އާއިލާ ކަމަށް އޭރުގެ ސަރުކާރުން ނިންމި އެވެ.\nދުންޔާގެ ޓްވީޓާ ގުޅިގެން ރައީސް ނަޝީދުގެ ދަރިކަނބަލުން މީރާ ލައިލާ ނަޝީދު ވެސް ރުޅިގަދަވި އެވެ. މީރާ ވަނީ ގިނަ ޓްވީޓްތައް ކުރައްވައި ދުންޔާއަށް ވަރަށް ގިނަ އެއްޗެހި ގޮވާފަ އެވެ. މީރާ ވިދާޅުވީ ރައީސް މައުމޫންގެ ހަނދާން އާވާނީ ވެރިކަމުގައި އެތައް ބަޔަކަށް ދިން އަނިޔާ އާއި މުސީބާތްތަކުން ކަމަށެވެ. އެހެން އެތައް ބަޔަކަށް ޖަލުގައި އަނިޔާކުރި ގޮތަށް އަނިޔާ ރައީސް މައުމޫނަށް ވެސް ލިބެން ބޭނުންވާ ކަމަށް އޭނާ ވިދާޅުވި އެވެ. އޭނާ ހުންނެވީ ވަރަށް ރުޅި އައިސްފައިކަން ކޮންމެ ޓްވީޓެއްގައި ވެސް ބަޔާން ކުރައްވާފައިވެ އެވެ.\nރައީސް ނަޝީދުގެ ހަގު ދަރިކަނބަލުން ޒަޔާ ވެސް ވަނީ ހިތްހަމަނުޖެހުން ފާޅުކޮށްފަ އެވެ. އޭނާގެ ޓްވީޓްގައި ވަނީ ގާނޫނާ ހިލާފު ބަންދެއްގައި އެތައް އަހަރަކު ބެހެއްޓުމާއި ފުލުހަށް ހާޒިރުކުރުން އަޅާކިޔުމުން ދުންޔާއަށް ފާޑުކިޔާފަ އެވެ.\nދަރިކަނބަލުންގެ ރުޅި ފެނިވަޑައިގެން ރައީސް ނަޝީދު ވެސް ވަނީ އެންމެފަހުން ޓްވީޓެއް ކުރައްވާފަ އެވެ. ރައީސް ނަޝީދު ވިދާޅުވީ އަނިޔާ އާއި ބޭއިންސާފުގެ ވާހަކަ ރައީސް މައުމޫންގެ އާއިލާއިން ދެއްކުމުން ހައިރާންވެވަޑައިގަންނަވާ ކަމަށެވެ. ރައީސް މައުމޫން ވަނީ މުޅި ޖީލަކަށް އެއްކޮށް އަނިޔާ ދީފައި ކަމަށެވެ. އެންމެ ރަނގަޅު ގޮތަކީ އެ ބޭފުޅުން އަނގަ މަޑުންލައިގެން ތިއްބެވުން ކަމަށެވެ. އަދި ހާއްސަކޮށް އެމަނިކުފާނުގެ ދަރިން ރޫޅި ނޭރުވުން އެއީ ރަނގަޅު ގޮތް ކަމަށް ވިދާޅުވި އެވެ.\nރައީސް މައުމޫނާއި ރައީސް ނަޝީދު، ސިޔާސީ ހަތުރުންގެ ގޮތުގައި ތިއްބަވައި އެއް ގަލަކަށް އަރާވަޑައިގެންނެވީ ރައީސް ޔާމީންގެ ވެރިކަމުގަ އެވެ. އޭރު ދެ ބޭފުޅުން ވަނީ އެއް ބޭފުޅަކު އަނެއް ބޭފުޅަކަށް މާފު ވެސް ކުރައްވާފަ އެވެ. އަދި ބައްދަލުވުންތައް ވެސް ބޭއްވެވި އެވެ. ނަމަވެސް ދެ އާއިލާގެ ދެމެދު އޮތް ނުތަނަވަސްކަމެއް އޭރު ވެސް ނުފިލަ އެވެ. މިހާރުގެ ސަރުކާރުގައި ރައީސް މައުމޫންގެ ދަރިކަނބަލެއް ކަމަށްވާ ޔުމްނާ މައުމޫން ވެސް ހިމެނިވަޑައިގަންވަ އެވެ. ނަމަވެސް ދުންޔާ މައުމޫން ރޯކުރެއްވި ހުޅާއެކު، ރަނގަޅުވަމުން ދިޔަ ގުޅުމަކަށް އަނެއްކާވެސް މިވަނީ ބޮޑެތި ގެއްލުންތަކެއްވެފަ އެވެ. ދުންޔާ މިފަދަ ގޮތަށް ޓްވިޓާގައި ދައްކަވާ ވާހަކަތަކުން ގިނަ ފަހަރަށް މަޝްރަހު ގޯސްވެ އެވެ.\nރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް ދުންޔާ މައުމޫން + ރައީސް އިބްރާހިމް މުހައްމަދު ސޯލިހު ޔުމްނާ މައުމޫން ފަޒްނާ އަހުމަދު


Thoofaanehgge Sababun France Ge2Lakka Ah Vure Gina Geygai Karantteh Nei\_! - Vaguthu\nތޫފާނެއްގެ ސަބަބުން ފްރާންސްގެ ދެލައްކަށްވުރެ ގިނަ ގޭގައި ކަރަންޓެއް ނެތް!\nފްރާންސްގެ އުތުރުގެ ސަރަހައްދުތަކަށް ރޭ ދަންވަރު ވަރަށް ބޮޑަށް ވައިގަދަވުމުގެ ސަބަބުން 250،000 އަށްވުރެ ގިނަ ގެތަކުން ކަރަންޓް ކެނޑިއްޖެއެވެ.\nއެ ސަރަހައްދަށް ވައިގަދަވެފައި ވަނީ ތޫފާން "އަރޯރާ"ގެ ނަމުން ނަން ދީފައިވާ ތޫފާނާއި ގުޅިގެންނެވެ.\nޕަވަރ ގްރިޑް އޮޕަރޭޓަރ އެނެޑިސް ވިދާޅުވިގޮތުގައި، އެ ގައުމުުގެ 250،000 އަށްވުރެ ގިނަ ގެއިން ވަނީ ކަރަންޓް ކެނޑިފައެވެ.\nޓްރާންސްޕޯޓް މިނިސްޓަރ ޖީން-ބެޕްޓިސްޓް ޑިޖެބްބަރީ ވިދާޅުވީ، ތޫފާނުގެ އަސަރު އެންމެ ބޮޑަށް އަސަރުކޮށްފައިވަނީ ޕެރިސް، ނޯމަންޑީ، އުތުރު ފްރާންސް އަދި އިރުމަތީ ލޮރޭން ސަރަހައްދުގެ ވަށައިގެންވާ އިލެ-ޑި-ފްރާންސް ސަރަހައްދަށް ކަމަށެވެ.\nމި ތޫފަނާއި ގުޅިގެން ލިބިފައިވާ ގެއްލުންތަކުގެ ފޮޓޯތައް މީސް މީޑިއާގައި ދަނީ ދައުރުވަމުންނެވެ. އެގޮތުން ގަސްތައް ވެއްޓުމުގެ ސަބަބުން ގެތަކަށް ލިބިފައި ހުރި ގެއްލުންތަކުގެ ފޮޓޯތައް މީސް މީޑިއާގައި ދައުރުވެފައި ވެއެވެ.\nރިޕޯޓްތައް ބުނާގޮތުގައި، ހުޅަނގު ބްރިޓަނީ ސަރަހައްދުގައި ފެންބޮޑުވުމުގެ ސަބަބުން އެތައް ބައެއްގެ ގެދޮރު ވަނީ ހަލާކުވެފައެވެ.\nއެނެޑިސް ވިދާޅުވީ ކަރަންޓް ކެނޑިފައިވާ ސަރަހައްދުތަކަށް ކަރަންޓް ދިނުމަށް 3،000 އެއްހާ ޓެކްނީޝަނުން މިހާރު ފޮނުވާފައިވާ ކަމަށެވެ.\nމި ތޫފާނާއި ގުޅިގެން އިއްޔެ ފްރާންސްގެ ބޮޑު ސަރަހައްދަކަށް އޮރެންްޖް ސަމާލުވެސް ނެރެފައި ވެއެވެ. އެހެން ނަމަވެސް މިހާރު ބައެެއް ސަރަހައްދުތަކަށް އެ ސަމާލު އުވާލާފައިވާއިރު، ބައެއް ސަރަހައްދުތަކަށް ރީނދޫ ސަމާލު ދަމަހައްޓާފައި ވެއެވެ.